Galw ar gyflogwyr i gynyddu amrywiaeth pobl yn cael mynediad i brentisiaethau yng Nghymru | Equality and Human Rights Commission\nYn ôl y corff cydraddoldeb cenedlaethol, mae angen i fwy o gyflogwyr gydnabod buddion defnyddio camau cadarnhaol i gynyddu amrywiaeth prentisiaethau yng Nghymru, a helpu i fynd i’r afael â’r rhwystrau y mae grwpiau, gan gynnwys menywod, lleiafrifoedd ethnig a phobl anabl yn eu hwynebu mewn cyflogaeth ehangach.\nCanfu adroddiad newydd, a gyhoeddwyd heddiw gan y Comisiwn Cydraddoldeb a Hawliau Dynol ar y cyd â Phrifysgol Caer a’r Young Women’s Trust ar ddechrau’r Wythnos Brentisiaeth Genedlaethol, mai dim ond ychydig o gyflogwyr ym Mhrydain sy’n manteisio ar y pŵer a roddwyd iddyn nhw yn 2010 o dan y Ddeddf Cydraddoldeb i daclo’r anfantais a’r cynrychioliad annigonol a ddioddefir gan rai grwpiau. Er i’r astudiaeth ddod o hyd i rai enghreifftiau o gwmniau yn annog prentisiaethau i ferched, roedd llai o gynlluniau neu fesurau camau cadarnhaol yn ymwneud â hil ac anabledd.\nMae canfyddiadau’r adroddiad sy’n berthnasol i Gymru yn cynnwys:\nYng Nghymru, roedd menywod yn ffurfio 60% o’r prentisiaethau yn 2016/17, o’i gymharu â 49% yn Lloegr (17/18) a 39% yn yr Alban (17/18).\nFodd bynnag, yn y rhaglenni adeiladu a pheirianneg, dim ond 360 o brentisiaethau oedd gyda menywod ynddyn nhw o’i gymharu â 8,330 o brentisiaethau gyda dynion ynddyn nhw (1 fenyw i bob 23 o ddynion).\nYm maes gofal iechyd a gwasanaethau cyhoeddus, roedd 2,825 o brentisiaethau gyda dynion o’i gymharu â 15,120 gyda menywod.\nYng Nghymru ar gyfer 2016/17, dim ond 1.5% o’r rheini ar raglenni prentisiaeth oedd yn bobl anabl.*\nYng Nghymru, bu cynrychioliad lleiafrifoedd ethnig mewn prentisiaethau oddeutu 3% ers 2008 – oddeutu hanner y boblogaeth darged o bobl ifanc 16–24 oed o grwpiau lleiafrifoedd ethnig.\nMae gan Lywodraeth Cymru ymrwymiad i gyflenwi 100,000 o brentisiaethau o ansawdd erbyn 2021 ac, yn arbennig, i gynyddu nifer yr uwch brentisiaethau mewn gwyddoniaeth, technoleg a pheirianneg.\nMeddai Ruth Coombs, Pennaeth Cymru y Comisiwn Cydraddoldeb a Hawliau Dynol:\n‘Mae prentisiaethau yn gyfle amhrisiadwy i unigolion gael mynediad i gyflogaeth daledig, hyfforddiant yn y swydd a chymwysterau. Dengys ein hadroddiad nad oes gennym, ar hyn o bryd, degwch i bawb, gyda rhai grwpiau heb gynrychioliad digonol o bell ffordd mewn prentisiaethau yng Nghymru. Mae’r anghydbwysedd hyn yn arbennig o amlwg mewn rhai sectorau, megis y diwydiannau adeiladu a pheirianneg lle mae gwrywod yn goruchafu.\n‘Er bod mwy o brentisiaethau yng Nghymru gyda menywod ynddyn nhw na dynion, mae prentisiaethau lle mae menywod ynddyn nhw yn parhau’n arwyddocaol heb gynrychioliad digonol yn y diwydiannau sy’n talu’n well ond yn cael eu gorgynrychioli yn y sectorau â thâl salach megis gofal yn y blynyddoedd cynnar.\n‘Os gallwn sicrhau cydraddoldeb mewn prentisiaethau yng Nghymru, gwnawn gymryd camau bras tuag at gau bylchau cyflog a chael gwared â’r syniad hen ffasiwn unwaith ac am byth y dylai rhai mathau o bobl wneud rhai mathau o swyddi.\n‘Mae Cynllun Gweithreu Prentisiaethau Cynhwysol Llywodraeth Cymru sydd newydd ei gyhoeddi i’w groesawu. Mae angen i’r cynllun hwn helpu sicrhau bydd ymrwymiad Llywodraeth Cymru i greu 100,000 o brentisiaethau o ansawdd erbyn 2021 yn cael ei gyflenwi mewn ffordd sy’n cynnig cyfleoedd teg i bawb.’\nMeddai Prif Weithredwr Young Women’s Trust, Dr Carole Easton OBE:\n“Mae menywod yn parhau i gael eu cau allan o rannau allweddol yr economi oherwydd stereoteipio rhywedd hen ffasiwn yn ogystal â diffyg cefnogaeth. Gall cyflogwyr wneud llawer mwy i weithredu o fewn y ddeddfwriaeth gyfredol i greu tegwch, a dyna’r rheswm bod angen ymwybyddiaeth a dealltwriaeth well o sut y gall mesurau megis camau cadarnhaol wneud gwahaniaeth a’u galluogi i recriwtio’r bobl orau.”\nMeddai’r Athro Chantal Davies ym Mhrifysgol Caer:\n“O’i ddefnyddio’n briodol ac yn gadarn, gall camau cadarnhaol ddarparu ffyrdd effeithiol o daclo anfantais a than-gynrychioliad, ond yn anffodus, prin yw’r gwerthuso ymarferol ar ddefnyddio camau cadarnhaol ym maes prentisiaethau ac yn y gyflogaeth ehangach.\nMae llawer o enghreifftiau o gyflogwyr sydd wedi arddangos ymrwymiad i fanteisio ar fesurau camau cadarnhaol sydd yn cael eu caniatáu mewn perthynas â phrentisiaethau a thu hwnt yn y sectorau hynny lle nad oes cynrychioliad digonol o grwpiau lleiafrifoedd ethnig a menywod. Fodd bynnag, yr hyn a ganfuom yn y drafodaeth bord gron a helpodd i lywio’r adroddiad hwn, oedd bod diffyg ymwybyddiaeth a/neu hyder gan gyflogwyr i osod mesurau camau cadarnhaol effeithiol. Drwy’r adroddiad hwn, a’r gwaith rwy’n ei wneud gyda’r Young Women’s Trust, rydym yn ceisio mynd i’r afael â’r diffyg gwybodaeth hwn (a hyder) ar ddefnyddio camau cadarnhaol mewn perthynas â phrentisiaethau a grwpiau heb gynrychioliad digonol.”\nNododd yr ymchwil nifer o resymau am y defnydd cyfyngedig o gamau cadarnhaol, gan gynnwys diffyg ymwybyddiaeth ymysg cyflogwyr ynglŷn â’u gallu i gymryd camau cadarnhaol, diffyg hyder i osod mesurau effeithiol ac ofn atebolrwydd cyfreithiol a chyfeiliorni o ran gwahaniaethu cadarnhaol.\nMae’r CCHD yn argymell i gyflogwyr monitro recriwtio, dargadw a dyrchafiad yn ôl ethnigrwydd, anabledd a rhywedd i nodi anfanteision a wyneba grwpiau arbennig a thaclo’r rhain drwy gymryd:\ncamau cadarnhaol cyffredinol megis neilltuo llefydd ar gyfer grŵp gwarchodedig ar gyrsiau hyfforddi neu ddarparu mentora i grŵp arbennig;\ncamau cadarnhaol wrth recriwtio a dyrchafu drwy ddefnyddio’r ddarpariaeth ‘torri’r ddadl’ i benodi unigolyn o grŵp gwarchodedig dros unigolyn arall lle nad oes gan y grŵp hwnnw gynrychioliad digonol neu’i fod dan anfantais ac mae’r ymgeiswyr yn gyfartal o ran cymwysterau.\nMae’n galw hefyd ar Lywodraeth Cymru i ddal darparwyr prentisiaeth i gyfrif drwy ofyn i sefydliadau y mae’n ariannu i osod a bodloni targedau er cyfranogiad gwell gan grwpiau heb gynrychioliad digonol ac i ddefnyddio caffael cyhoeddus i hybu mwy o ddefnydd o gamau cadarnhaol.\nMae’r adroddiad llawn ar gael ar wefan y CCHD.\n* Dylid nodi nad yw anawsterau dysgu yn cael eu cynnwys o fewn diffiniad ‘anabledd’ at ddibenion y data a gasglwyd. Gall yr 1.5% o brentisiaethau lle mae pobl anabl ynddyn nhw eu cyferbynnu â’r 22.5% o bobl oed gweithio yng Nghymru sydd ag anabledd ganddyn nhw.\nHefyd, caiff canfyddiadau’r adroddiad a’i oblygiadau i gyflogeion, cyflogwyr a chyrff sector eu trafod yn ystod cynhadledd Camau Cadarnhaol ar Waith ar 13 Mawrth a drefnwyd gan yr Young Women’s Trust.\nArchwilio camau gweithredu positif fel teclyn i fynd i’r afael â chynrychiolaeth annigonol ym maes prentisiaethau\nCyflogwyr: sut i fynd i’r afael ag anfantais yn y gweithle\nCyflogwyr: beth yw camau positif yn y gweithle?


Merthyr Tydfil Family Information Service | Family Information Service Merthyr Tydfil Ydych chi’n ystyried defnyddio gofal plant?\nDyma rai pethau y dylai rheini eu hystyried os ydynt yn gobeithio defnyddio gofal plant ym Merthyr Tudful:\nMeddyliwch am anghenion eich plentyn, mae pob plentyn yn wahanol. Fydden nhw’n hapusach mewn meithrinfa fawr, brysur neu mewn grwp llai o faint sy’n derbyn gofal gan ofalwr plant?\nFaint oed yw eich plentyn? Allech chi ystyried clwb y tu allan i’r ysgol neu glwb gwyliau ar gyfer eich plant hŷn?\nYstyriwch faint o oriau yr hoffech neu’r ydych ei angen, ac os gall rhain fod yn gyson bob wythnos. Mae rhai darpariaethau gofal plant yn gofyn am oriau cyson, ond bydd eraill yn fwy hyblyg, ac os mai ond un bore yr wythnos yr hoffech, gall gostio llai na £10 y sesiwn i chi.\nEfallai nad ydych chi’n gweithio, ond yr hoffech chi awr neu ddwy i chi’ch hun bob wythnos, rhywbeth sydd wedi ei brofi ei fod o fudd i chi ac i’ch plentyn! Allai grwp chwarae fod yn berffaith i’r ddau ohonoch?\nYdych chi’n gweithio’n llawn amser, rhan amser neu shifftiau? Cofiwch bod rhaid i gyflogwyr ystyried yn rhesymol unrhyw geisiadau am weithio’n hyblyg, allai hyn eich helpu chi?\nOes gennych chi’r hawl i ddarpariaeth am ddim? Gall plant 2-3 mlwydd oed mewn ardaloedd arbennig o Ferthyr Tudful gael mynediad i ofal plant am ddim a gwasanaethau eraill drwy’r rhaglen Dechrau’n Deg – cliciwch YMA am fwy o wybodaeth.\nGallech hefyd gael cymorth gyda chostau gofal plant drwy Gredydau Treth neu Dalebau drwy law eich cyflogwr. Nid oes rhaid i chi fod mewn gwaith i hawlio Credydau Treth Plant (https://www.moneyadviceservice.org.uk/cy/articles/credyd-treth-plant ), ond bydd rhaid i chi fod yn gweithio i hawlio’r Credydau Treth Gwaith (https://www.moneyadviceservice.org.uk/cy/articles/credyd-treth-gwaith )\nDa gwybod – yn 2017 bydd cynllun Gofal Plant Di-Dreth newydd yn cael ei lansio fydd yn cymryd lle y talebau, a bydd posib i chi hawlio 20c am bob 80c y byddwch yn ei dalu yn ôl gan y Llywodraeth. Dyma ganllaw gwych i’r cynllun newydd. (https://www.turn2us.org.uk/Benefit-guides/Tax-Free-Childcare/Can-I-get-Tax-Free-Childcare).\nCofiwch bod POB plentyn â’r hawl i 10 awr o addysg feithrin am ddim o’r tymor wedi eu trydydd penblwydd. Gall hyn fod mewn meithrinfa ysgol, neu gyda darparwr addysg cofrestredig. Bydd pob safle Darparwr Addysg Cofrestredig wedi eu cofrestru gyda’r Awdurdod Addysg Lleol er mwyn darparu addysg blynyddoedd cynnar ac fe’u archwilwir hwy gan Estyn (Archwilwyr Addysg a Hyfforddiant yng Nghymru).\nPa fath o gyfleon dysgu a chwarae hoffech chi i’ch plentyn eu profi? Gall defnyddio mwy nag un darparwr gofal plant gynnig cyfleon i gyfarfod â ffrindiau gwahanol, a phrofi chwarae mewn lleoliadau amrywiol. All hyn weithio i chi?


Parhewch â’ch Profiad Abertawe drwy Astudio am Radd Ôl-raddedig – MyUni Student Newsletter\nParhewch â’ch Profiad Abertawe drwy Astudio am Radd Ôl-raddedig\nGobeithiwn eich bod chi wedi mwynhau eich amser yma ym Mhrifysgol Abertawe a byddem wrth ein boddau pe baech chi’n aros gyda ni am gyfnod hirach. Dyma pam y dylech chi ystyried astudio ôl-raddedig gyda ni:\nOs hoffech chi wella eich arbenigedd yn eich maes pwnc, datblygu eich sylfaen sgiliau, neu roi hwb i’ch rhagolygon gyrfa, mae gennym ni ystod o raglenni ôl-raddedig a chyfleoedd ymchwil sy’n arwain y ffordd yn fyd-eang i ddewis ohonynt. Porwch ein rhaglenni sydd ar gael yma.\nCyllid sydd ar gael i Fyfyrwyr Ôl-raddedig:\nBuddion astudio ôl-raddedig:\nOchr yn ochr â gwella eich rhagolygon gyrfa, byddwch chi’n ymuno â chymuned ôl-raddedig fywiog ac amrywiol. Bydd digon o gyfleoedd i gwrdd â myfyrwyr ar draws y cyfadrannau a chymryd rhan yn y Gymdeithas Ymchwil Ôl-raddedig a Grwpiau a Chanolfannau Ymchwil.\nFel myfyriwr ôl-raddedig, cewch gyfle i helpu i wneud gwahaniaeth go iawn. Mae ein hymchwil yn newid y byd; cydweithiwch â’n hacademyddion a gweld yr effaith y gall eich astudiaethau ôl-raddedig ei gwneud.\nCymerwch y cam nesaf:\nCyflwynwch gais am eich cwrs gradd ôl-raddedig heddiw. Mewngofnodwch gan ddefnyddio eich cyfeiriad e-bost a’ch cyfrinair presennol i gyflwyno cais yna llenwch bob adran o’r ffurflen.\nDarganfyddwch astudio ôl-raddedig yn Abertawe\nStudent Communications Officer Mercher Tachwedd 24th, 2021


Cefnogaeth First i ddyn lleol yn rhoi hwb i’w ymdrechion i godi arian er budd elusen ganser\n@TravelineCymru RT Breaking News: Three-layer face coverings will be mandatory on public transport in Wales from 27 July, the first mi… https://t.co/7qjaT2OHeu\n@TravelineCymru RT **CUSTOMER NOTICE** From Monday 13 July Newport High Street will be closed to bus services until further notice a… https://t.co/1uyFjbizH5\n@TravelineCymru RT As lock down measures are eased, we look forward to welcoming many of you back onboard our buses again. Our guide p… https://t.co/rcD8GkV2i5\n@TravelineCymru RT Don't forget that from today our 304 service is now operating hourly from Cardiff to Llantwit Major and our 303 ser… https://t.co/HFmA6WD6QE\n@TravelineCymru We understand that you may feel nervous about travelling if you’re unsure of how timetable changes and safety measu… https://t.co/WgxpKekgXJ\nMae ymdrechion Gofal Canser Maggie’s i godi arian wedi cael hwb sylweddol yn dilyn taith feicio elusennol a gwblhawyd er budd yr elusen gan David Whitehead (65), sy’n ŵr lleol o Gilâ yn Abertawe.\nBu David, sydd wedi ymddeol o’i swydd ym maes llywodraeth leol ac a arferai weithio i Gyngor Abertawe a Llywodraeth Cynulliad Cymru, yn cymryd rhan mewn taith feicio elusennol heriol o Baris i Barcelona yr haf diwethaf, gan godi £1,700 i Ofal Canser Maggie’s. Ers hynny, mae ei ymdrechion i godi arian wedi cael hwb gan First Cymru sydd, drwy ei Bwyllgor Elusennau a Nawdd, wedi ychwanegu £800 arall at ei gyfanswm. Bu First yn gweithio gyda David, yn ystod ei yrfa, ar faterion sy’n effeithio ar drafnidiaeth leol, ac roedd y cwmni’n falch iawn o allu ei helpu i gyrraedd ei darged cyffredinol ar gyfer codi arian.\nMeddai Justin Davies, Rheolwr Gyfarwyddwr First Cymru, wrth sôn am y penderfyniad i gyfrannu £800 at her feicio elusennol David: “Roedd gan David gysylltiad ers amser â First - drwy ei waith gyda Chyngor Abertawe ac, ar un adeg, drwy ei waith gyda Llywodraeth Cynulliad Cymru - nes iddo ymddeol rai blynyddoedd yn ôl. Mae ein staff yn ei adnabod yn dda, ac roeddwn yn hynod o falch fy mod wedi gallu cefnogi ei gais i’n Pwyllgor Elusennau a Nawdd.\n“Wrth gwblhau’r daith feicio, llwyddodd David i godi swm sylweddol o arian i Ganolfan Gofal Canser Maggie’s yn Abertawe, a bydd hynny yn ei dro’n helpu llawer mwy o bobl o’r de a’r gorllewin. Mae’r ganolfan yn darparu cymorth ymarferol, emosiynol a seicolegol i bobl y mae canser yn effeithio arnynt, a hynny mewn adeiladau cartrefol sy’n wirioneddol ysbrydoledig, ac mae’r effaith y mae gwaith y ganolfan yn ei chael yn bellgyrhaeddol. Hoffwn gymryd y cyfle hwn i longyfarch David ar gwblhau’r daith feicio ac ar godi cymaint o arian i achos lleol sydd mor werthfawr.”\nCwblhaodd David Whitehead y daith feicio o Baris i Barcelona yr haf diwethaf. Gadawodd Baris ar 27 Gorffennaf a chyrhaeddodd Barcelona – sydd ryw 650 milltir i ffwrdd – ar 4 Awst. Wrth sôn am ei brofiad, meddai: “Cefais fy ysbrydoli i gofrestru ar gyfer y digwyddiad hwn gan fy meibion sy’n mwynhau heriau corfforol caled, ac ar ôl meddwl am ychydig penderfynais fy mod i’n barod ar gyfer yr antur. Doedd y daith ddim yn hawdd, ond roeddwn i’n hynod o falch fy mod i wedi cwblhau’r daith gyda grŵp o bobl a oedd mor ymroddedig, cefnogol a gofalgar, gan lwyddo i godi swm mor sylweddol o arian i elusen Maggie’s. Roedd yr holl hyfforddi a’r holl waith caled yn werth yr ymdrech, felly. Mae Canolfannau Canser Maggie’s yn lleoedd anhygoel sy’n llawn haeddu ein cefnogaeth. Rwyf i, fel llawer o bobl eraill, yn adnabod pobl sydd wedi cael diagnosis o ganser, ac nid oes dim yn fwy trychinebus na chael newyddion o’r fath. Ond mae sefydliadau fel Gofal Canser Maggie’s yn gwneud gwahaniaeth gwirioneddol, ac yn helpu pobl i ymdopi pan fydd y newyddion mwyaf annisgwyl yn eu taro. Hoffwn ddiolch i First am y gefnogaeth a gefais, a hoffwn ddiolch hefyd i bawb arall a fu’n gweithio er budd yr achos ac a fu’n fy nghefnogi gyda fy nhaith feicio a’m hymdrechion i godi arian.”\nCaiff Pwyllgor Elusennau a Nawdd First, a sefydlwyd yn 2007, ei reoli gan staff rhwydweithiau bysiau a threnau’r cwmni. Ei nod yw cefnogi grwpiau a sefydliadau sydd o fudd i blant, neu achosion sy’n ymwneud ag iechyd neu’r amgylchedd, yn y cymunedau y mae First yn eu gwasanaethu. Yn ystod y flwyddyn ddiwethaf yn unig, mae First wedi rhoi dros £80,000 i grwpiau ac elusennau gwerth chweil yn y DU.\nYn ogystal â chyfrannu arian drwy’r Pwyllgor Elusennau a Nawdd, mae First Cymru hefyd wedi ffurfio partneriaethau ag elusennau cenedlaethol, sef Cymorth Canser Macmillan ac Achub y Plant.\nI gael rhagor o wybodaeth am First Cymru neu weld gwybodaeth am amserlenni bysiau lleol, ewch i: www.firstgroup.com/cymru. Mae gan First Cymru gyfrifon Facebook a Twitter hefyd: www.facebook.com/FirstCymrubuses a www.twitter.com/FirstCymru.


Etholiadau mis Mai 2019 | Electoral Commission\nCynnal yr etholiadau – profiad gweinyddwyr etholiadol\nYmgyrchu yn yr etholiadau\nCyhoeddwyd gyntaf: 8 Hydref 2019 Diweddarwyd ddiwethaf: 14 Tachwedd 2019\nAr 23 Mai 2019 pleidleisiodd pobl ledled y DU mewn etholiadau i Senedd Ewrop, a oedd wedi'u hamserlennu o hyd o dan y gyfraith ond na ddisgwyliwyd iddynt gael eu cynnal. I bobl yng Ngogledd Iwerddon a rhannau o Loegr, cynhaliwyd y bleidlais hon yn fuan ar ôl etholiadau lleol a gynhaliwyd ar 2 Mai.\nEr mwyn sicrhau bod modd ymddiried yng nghanlyniadau etholiad, mae angen bod y cyhoedd yn hyderus yn y ffordd y caiff yr etholiad ei weinyddu. Yn ôl ein hymchwil gyda'r cyhoedd, roedd mwyafrif o bobl yn teimlo'n hyderus bod yr etholiadau ym mis Mai 2019 wedi cael eu rhedeg yn dda, ac roedd y rhan fwyaf o bleidleiswyr yn fodlon ar y broses bleidleisio. Ond, ar y cyfan, roedd lefelau hyder yn etholiadau Senedd Ewrop a'r etholiadau llywodraeth leol yn Lloegr yn is o gymharu ag etholiadau eraill a gynhaliwyd yn ddiweddar.\nEffaith ar hyder yn yr etholiadau\nYmhlith y materion mwyaf nodedig ac anffodus a effeithiodd ar hyder pobl yn yr etholiadau roedd y problemau a wynebwyd gan rai dinasyddion o aelod-wladwriaethau eraill yr UE sy'n byw yn y DU a oedd yn awyddus i bleidleisio yn etholiadau Senedd Ewrop yn y DU.\nGwnaethom dynnu sylw'r llywodraeth at anawsterau tebyg ar ôl etholiadau Senedd Ewrop yn 2014 a gwnaethpwyd argymhellion ar gyfer newid. Mae'n annerbyniol bod pobl sydd â hawl i bleidleisio wedi cael eu rhwystro rhag gwneud hynny, ac mae'n destun gofid mawr nad aeth llywodraeth y DU i'r afael â'r sefyllfa hon a'i datrys.\nEr mwyn cyflwyno unrhyw newidiadau i'r broses, byddai'r Llywodraeth wedi gorfod cyflwyno deddfwriaeth, ond ni chafodd y gyfraith ei newid cyn etholiad 2019. Gwnaed y sefyllfa'n waeth hefyd am na wnaeth y llywodraeth gadarnhau'r sefyllfa o ran cynnal yr etholiadau hyn ym mis Mai 2019 tan yn hwyr iawn. O ganlyniad, nid oedd Swyddogion Cofrestru Etholiadol wedi anfon ffurflenni datganiad at ddinasyddion yr UE yn y misoedd cyn yr etholiad, fel y byddai wedi digwydd fel arfer.\nCysylltodd etholwyr tramor â ni hefyd yn ystod ac ar ôl etholiadau Senedd Ewrop i fynegi pryder ynghylch y ffaith nad oeddent wedi gallu dychwelyd eu pleidleisiau post mewn pryd i gael eu cyfrif.\nNid yw hyn yn fater newydd ac, unwaith eto, nid yw llywodraethauyu DU wedi mynd i'r afael â'r broblem hon drwy gyflwyno newidiadau i'r gyfraith. O ganlyniad, mae llawer o ddinasyddion y DU sy'n byw dramor ac sydd â'r hawl i bleidleisio yn cael eu hamddifadu o'r cyfle i bleidleisio mewn ffordd sy'n rhesymol ymarferol.\nByddwn yn parhau i annog y Llywodraeth i fynd ati i gyflwyno ffyrdd newydd o wella mynediad i'r broses bleidleisio ar gyfer etholwyr tramor, fel y gwnaed mewn ffordd hwylus a llwyddiannus mewn democratiaethau tebyg eraill.\nParhaodd pleidleiswyr i gael gwybodaeth am ymgyrchoedd etholiadol drwy gyfrwng amrywiaeth o ffynonellau, ac roedd y cyfryngau cymdeithasol ac ymgyrchoedd eraill ar-lein yn ffynhonnell wybodaeth sylweddol ar gyfer y sawl a oedd yn pleidleisio yn etholiadau mis Mai 2019.\nCymerodd y llwyfannau cyfryngau cymdeithasol mwyaf gamau i wella tryloywder ynghylch hysbysebu gwleidyddol ar gyfer eu defnyddwyr. Nawr, mae angen i lywodraethau'r DU fynd ati fel mater o frys i gyflwyno deddfwriaeth a fyddai'n ei gwneud yn ofynnol i ymgyrchwyr gynnwys argraffnodau ar eu deunydd ymgyrchu digidol er mwyn dangos pwy sydd wedi'i ddosbarthu.\nRydym hefyd am weld cwmnïau cyfryngau cymdeithasol yn parhau i ddatblygu eu polisiau ar hysbysebu gwleidyddol a'u llyfrgelloedd er mwyn sicrhau eu bod ar waith ar gyfer y gyfres nesaf o etholiadau cenedlaethol neu unrhyw refferenda eraill yn y DU. Mae hyn hefyd yn ei gwneud hi'n ofynnol i ni gyflwyno rheolau rheoleiddiol newydd er mwyn sicrhau bod etholiadau yn cael eu harolygu a'u rheoli'n briodol.\nMae angen i gyfraith etholiadol gael ei diweddaru\nNid materion newydd mo llawer o'r rheini a amlygir yn ein hadroddiad, ac rydym wedi dweud ers cryn amser bod methiant llywodraethau a seneddau i gynnal a diweddaru cyfraith etholiadol yn gywir, ac i fynd i'r afael â'r pwysau ar awdurdodau lleol, wedi datblygu risgiau sylweddol ar gyfer etholiadau sy'n cael eu rhedeg yn dda.\nDengys etholiadau 2019 fod cyfraith etholiadol yn gynyddol gymhleth a hen ffasiwn ac yn peri risgiau gwirioneddol i bleidleiswyr, ymgeiswyr ac ymgyrchwyr, a gweinyddwyr etholiadol.\nUnwaith eto, dangosodd yr anawsterau a wynebwyd gan rai o ddinasyddion yr UE yn y DU a dinasyddion Prydeinig a oedd yn byw dramor adeg etholiadau Senedd Ewrop ym mis Mai 2019, sut y gall methiant llywodraethau i weithredu ar argymhellion i flaenoriaethu buddiannau pleidleiswyr effeithio ar etholiadau.\nCynnal etholiadau sy'n cael eu rhedeg yn dda\nMae gwaith gweinyddu etholiadol effeithiol sy'n rhoi hyder i bleidleiswyr yn dibynnu ar waith cynllunio a rheoli da gan Swyddogion Cofrestru Etholiadol a Swyddogion Canlyniadau.\nBydd angen i Swyddogion Canlyniadau a Swyddogion Cofrestru Etholiadol fod yn barod bob amser i ymateb i ddatblygiadau gwleidyddol annisgwyl, ond dylai llywodraethau sicrhau bod eu penderfyniadau hwythau hefyd yn ategu gwaith cynllunio wrth gefn effeithiol.\nByddwn yn parhau i bwysleisio'n gryf fod angen i lywodraethau sicrhau eglurder ynghylch y fframwaith cyfreithiol ar gyfer etholiadau o leiaf chwe mis cyn bod angen i Swyddogion Cofrestru Etholiadol a Swyddogion Canlyniadau gyflawni prosesau statudol.\nO ystyried hyn oll, mae'n glod enfawr i'r Swyddogion Canlyniadau a staff etholiadol eraill ledled y wlad eu bod wedi cyflawni'r hyn a wnaethant o dan yr amgylchiadau: etholiadau a gafodd eu rhedeg yn dda ar y cyfan yn wyneb heriau sylweddol.\nByddwn yn parhau i weithio gyda'r gymuned etholiadol i ystyried beth arall y gellir ei wneud o fewn y fframwaith presennol i fynd i'r afael â'r heriau sy'n gysylltiedig â gwydnwch a chapasiti mewn gwasanaethau etholiadol lleol.\nHyder bod yr etholiadau wedi cael eu rhedeg yn dda\nEr mwyn sicrhau bod modd ymddiried yng nghanlyniadau etholiad, mae angen bod y cyhoedd yn hyderus yn y ffordd y caiff yr etholiad ei weinyddu. Nod y gwaith ymchwil a wneir gennym gyda'r cyhoedd ar ôl etholiadau yw deall faint o hyder sydd gan bobl yn y ffordd y caiff etholiadau eu cynnal, a pha mor fodlon ydynt ar y broses bleidleisio bresennol.\nPan ofynnwyd iddynt fel rhan o'n gwaith ymchwil, dywedodd y rhan fwyaf o bobl eu bod yn hyderus bod yr etholiadau ym mis Mai 2019 wedi cael eu rhedeg yn dda\nNododd cyfran ychydig yn llai (62%) eu bod yn hyderus bod yr etholiadau i Senedd Ewrop a gynhaliwyd ym mis Mai 2019 wedi cael eu rhedeg yn dda, o gymharu ag ychydig o dan ddwy o bob tair (64%) o bobl yn Lloegr a ddywedodd fod yr etholiadau llywodraeth leol wedi cael eu rhedeg yn dda, yn eu barn nhw.\nYng Ngogledd Iwerddon, dywedodd tri chwarter o bobl fod yr etholiadau llywodraeth leol a gynhaliwyd yno wedi cael eu rhedeg yn dda, yn eu barn nhw.\nSiart 1: Hyder bod etholiadau wedi cael eu rhedeg yn dda, 2014-19\nO ran pob etholiad, roedd y bobl a bleidleisiodd yn fwy tebygol o ddweud eu bod yn hyderus bod yr etholiadau wedi cael eu rhedeg yn dda o gymharu â'r rheini na wnaethant bleidleisio.\nRoedd lefelau hyder yn is yn dilyn yr etholiadau ym mis Mai 2019 o gymharu â blynyddoedd blaenorol, gan gynnwys pan fo etholiadau wedi'u galw ar fyr rybudd (er enghraifft, etholiadau cyffredinol Cynulliad Gogledd Iwerddon a Senedd y DU yn 2017).\nNododd mwy nag un o bob pump (22%) o'r bobl y gofynnwyd iddynt nad oeddent yn hyderus bod etholiadau Senedd Ewrop wedi cael eu rhedeg yn dda. Y rheswm mwyaf cyffredin a nodwyd (gan 57% o'r rheini a ddywedodd nad oeddent yn hyderus bod yr etholiadau wedi cael eu rhedeg yn dda) oedd nad oedd rhai pobl wedi cael y cyfle i bleidleisio neu eu bod wedi'u hamddifadu o'r cyfle hwnnw.\nDim ond 7% o bobl a nododd hyn mewn perthynas â'r etholiadau lleol yn Lloegr, a 16% mewn perthynas â'r etholiadau lleol yng Ngogledd Iwerddon.\nSoniodd tua dau o bob pump (42%) o'r rheini nad oeddent yn hyderus bod etholiadau Senedd Ewrop yn cael eu rhedeg yn dda fod rhai pobl yn cael anawsterau wrth gofrestru i bleidleisio.\nUnwaith eto, dim ond 7% o'r rheini nad oeddent yn hyderus bod yr etholiadau wedi cael eu rhedeg yn dda soniodd am hyn mewn perthynas â'r etholiadau lleol yn Lloegr a Gogledd Iwerddon.\nHefyd, nododd y rhan fwyaf o'r bobl a bleidleisiodd yn yr etholiadau ym mis Mai 2019 eu bod yn fodlon ar y broses bleidleisio:\n85% o'r sawl a bleidleisiodd yn etholiadau Senedd Ewrop\n91% o'r sawl a bleidleisiodd yn yr etholiadau lleol yn Lloegr\n95% o'r sawl a bleidleisiodd yn yr etholiadau lleol yng Ngogledd Iwerddon\nRhoddodd pleidleiswyr yr un rhesymau dros eu hanfodlonrwydd a pham nad oeddent yn hyderus bod yr etholiadau wedi cael eu rhedeg yn dda.\nCofrestru a phleidleisio gan ddinasyddion o wledydd eraill yr UE\nGall dinasyddion o Aelod-wladwriaethau'r UE sy'n byw yn y DU ddewis bwrw eu pleidlais yn etholiadau Senedd Ewrop a gynhelir yma, yn hytrach nag yn y wladwriaeth lle maent yn ddinasyddion.\nOs yw'n well ganddynt fwrw eu pleidlais yma, mae angen iddynt sicrhau yn gyntaf eu bod ar y gofrestr i bleidleisio mewn etholiadau llywodraeth leol yn y DU. Mae angen iddynt hefyd gwblhau a chyflwyno datganiad ychwanegol (nid oes angen i ddinasyddion Gweriniaeth Iwerddon, Cyprus na Malta gwblhau'r datganiad hwn). Mae angen iddynt wneud hyn er mwyn nodi na fyddant yn pleidleisio yn yr un etholiad mewn gwlad arall.\nYn ystod yr wythnosau a arweiniodd at yr etholiad ym mis Mai 2019, mynegwyd pryderon sylweddol gan ac ar ran rhai dinasyddion yr UE yn y DU, a ddywedodd eu bod wedi cael anhawster cyflwyno eu datganiad cyn y dyddiad cau cyfreithiol ar 7 Mai 2019.\nYn y pen draw, golygai hyn nad oedd rhai pobl a oedd â'r hawl i bleidleisio ac a oedd yn awyddus i bleidleisio yn etholiadau Senedd Ewrop yn y DU wedi gallu gwneud hynny. Mae hyn yn annerbyniol mewn democratiaeth fodern. Roedd llawer ohonynt, a hynny'n gywir ddigon, yn teimlo'n rhwystredig, yn siomedig ac yn ddig ynghylch y ffaith nad oeddent yn gallu pleidleisio.\nRydym wedi casglu gwybodaeth am y pryderon a gododd dinasyddion yr UE ac eraill gyda ni cyn y diwrnod pleidleisio, ar y diwrnod pleidleisio ac yn ystod y dyddiau yn dilyn y bleidlais, yn ogystal â data a ddarparwyd gan Swyddogion Cofrestru Etholiadol. Rydym wedi cyhoeddi dadansoddiad manylach o'r dystiolaeth hon ar wahân.\nYn gryno, tynnodd yr adborth a'r sylwadau a gafwyd gan ddinasyddion yr UE, eu teuluoedd a chynrychiolwyr etholedig sylw at dri phrif bryder:\nnad oeddent yn ymwybodol bod angen iddynt gwblhau datganiad ychwanegol yn ogystal â chais i gofrestru i bleidleisio\nnad oeddent wedi gallu cyflwyno datganiad mewn pryd cyn y dyddiad cau cyfreithiol\neu bod yn meddwl eu bod wedi cyflwyno datganiad mewn pryd, ond nad oeddent wedi'u cynnwys ar y gofrestr etholwyr o hyd ac nad oeddent yn gallu pleidleisio\nNid yw'n bosibl dilysu'n bendant amcangyfrifon rhifiadol y rheini yr effeithiwyd arnynt gan nad oes unrhyw ffynonellau data cynhwysfawr ar gael i ni nac i unrhyw gorff arall a fyddai'n gallu dweud wrthym sawl pleidleisiwr a oedd yn awyddus i gofrestru ond nad oedd yn gallu gwneud hynny, na sawl pleidleisiwr a aeth i orsaf bleidleisio ar 23 Mai ond nad oedd modd rhoi papur pleidleisio iddynt.\nYn ôl data a ddarparwyd gan Swyddogion Cofrestru Etholiadol ar ôl yr etholiad, derbyniwyd a phroseswyd datganiad gan fwy na 400,000 o ddinasyddion yr UE yn ystod yr wythnosau yn arwain at y dyddiad cau. Roedd hyn yn golygu bod modd iddynt bleidleisio yn etholiadau Senedd Ewrop 2019 yn y DU.\nRoedd cyfanswm o tua 450,000 wedi dychwelyd datganiad (ffurflen UC1) ac felly wedi'u cofrestru i bleidleisio yn yr etholiadau hyn. Mae'r ffigur hwn yn cynrychioli ychydig dros un o bob pump o ddinasyddion Aelod-wladwriaethau eraill yr UE a oedd wedi'u cynnwys yn y gofrestr llywodraeth leol ym mis Mai 2019.\nMethodd tua phedwar o bob pump o ddinasyddion yr UE a oedd wedi cofrestru i bleidleisio yn flaenorol â chyflwyno datganiad ychwanegol mewn pryd i gael eu cofrestru i bleidleisio yn etholiadau Senedd Ewrop yn y DU.\nEfallai bod rhai o'r bobl hyn wedi dymuno pleidleisio yn y DU ond nid oeddent yn gallu cyflwyno'r datganiad mewn pryd cyn y dyddiad cau. Fodd bynnag, nid oes gennym unrhyw ddata sy'n ein galluogi i asesu sawl un ohonynt a oedd yn y sefyllfa hon.\nYn yr un modd, nid yw'n bosibl asesu sawl un ohonynt a ddewisodd bleidleisio yn un o Aelod-wladwriaethau eraill yr UE lle maent yn ddinesydd, neu a benderfynodd beidio â phleidleisio yn yr etholiad o gwbl.\nNid dyma'r tro cyntaf i'r mathau hyn o faterion godi mewn perthynas ag etholiadau Senedd Ewrop yn y DU. Yn ein hadroddiad ar etholiadau Senedd Ewrop 2014, nodwyd bod dinasyddion aelod-wladwriaethau eraill yr UE wedi mynegi pryderon tebyg ynghylch y broses cofrestru a datgan ar gyfer yr etholiadau hynny.\nGwnaethom nodi bryd hynny fod angen i Lywodraeth y DU weithio gyda'r Comisiwn, gweinyddwyr etholiadol a grwpiau sy'n cynrychioli dinasyddion yr UE i ddod o hyd i atebion mewn da bryd cyn yr etholiadau nesaf i Senedd Ewrop.\nEr mwyn cyflwyno unrhyw newidiadau i'r broses, byddai'r Llywodraeth wedi gorfod cyflwyno deddfwriaeth, ond ni chafodd y gyfraith ei newid cyn etholiad 2019.\nYm mis Chwefror 2015, nododd Llywodraeth y DU ei bwriad i gynnal trafodaethau pellach gyda ni a rhanddeiliaid eraill ynghylch y broses gofrestru ar gyfer dinasyddion yr UE, ond ni chynhaliwyd unrhyw drafodaethau o'r fath.\nYn syth ar ôl etholiad cyffredinol Senedd y DU ym mis Mai 2015, cyflwynodd y Llywodraeth ddeddfwriaeth ar gyfer cynnal refferendwm ar aelodaeth y DU o'r UE ac, yn sgil canlyniad y refferendwm ym mis Mehefin 2016, roedd disgwyliad cyffredinol na fyddai etholiadau Senedd Ewrop yn cael eu cynnal mwyach yn y DU.\nCafodd yr anawsterau a nodwyd gennym yn 2014 eu gwaethygu gan yr amgylchiadau a arweiniodd at etholiadau Senedd Ewrop yn 2019. O ystyried bod disgwyl i'r DU adael yr Undeb Ewropeaidd ar 29 Mawrth 2019, roedd Llywodraeth y DU wedi nodi'n glir na fyddai angen i'r DU gymryd rhan yn etholiadau Senedd Ewrop yn 2019.\nFel y bu hi, roedd hynny'n anghywir ac nid oedd y llywodraeth wedi mynd ati'n briodol i wneud cynlluniau wrth gefn pe bai angen i'r etholiadau hyn fynd rhagddynt. Un effaith uniongyrchol a niweidiol oedd nad oedd Swyddogion Cofrestru Etholiadol mewn sefyllfa i anfon ffurflenni datganiad i ddinasyddion yr UE a oedd eisoes wedi'u cofrestru fel etholwyr llywodraeth leol ar ôl y canfasiad cofrestru etholiadol blynyddol ym mis Rhagfyr 2018, fel ag yr oeddent wedi'i wneud fel arfer cyn etholiadau Senedd Ewrop mewn blynyddoedd blaenorol.\nAr 29 Mawrth 2019, gwnaethom ysgrifennu at David Lidington, un o Weinidogion y Cabinet, i dynnu sylw at yr ansicrwydd parhaus ynghylch p'un a fyddai etholiadau Senedd Ewrop yn cael eu cynnal yn y DU, a'r angen i roi sicrwydd i Swyddogion Canlyniadau y byddent yn cael eu had-dalu am unrhyw wariant rhesymol ar baratoadau wrth gefn.\nBu'n rhaid aros tan 8 Ebrill i'r Llywodraeth wneud y ddeddfwriaeth a oedd yn cadarnhau mai 23 Mai 2019 fyddai'r diwrnod pleidleisio ar gyfer etholiadau Senedd Ewrop yn y DU. Yna, roedd modd i Swyddogion Cofrestru Etholiadol ymrwymo adnoddau i ddechrau anfon ffurflenni datganiad at ddinasyddion yr UE a oedd eisoes wedi'u cofrestru fel etholwyr llywodraeth leol, gan gynnwys defnyddio'r e-bost os oedd ganddynt gyfeiriadau.\nFodd bynnag, roedd heriau logistaidd mawr yn wynebu llawer o Swyddogion Cofrestru Etholiadol, gan fod gweinyddwyr etholiadol a'u cyflenwyr argraffu a dosbarthu mewn sawl ardal yn Lloegr a ledled Gogledd Iwerddon hefyd yn gweithio tuag at gyflawni'r etholiadau llywodraeth leol a oedd wedi'u trefnu ar gyfer dechrau mis Mai.\nMae profiadau dinasyddion yr UE yn etholiadau Senedd Ewrop yn y DU ym mis Mai 2019 yn dangos effaith gwneud penderfyniadau mawr ynghylch etholiadau heb ystyried yr holl drefniadau posibl wrth gefn a sicrhau bod buddiannau pleidleiswyr yn cael blaenoriaeth bob amser.\nDrwy beidio â chymryd camau i nodi atebion eraill yn syth ar ôl etholiad 2014, a thybio nad oedd unrhyw siawns y byddai etholiadau Senedd Ewrop yn digwydd eto, collodd Llywodraeth y DU gyfle i ddeddfu er mwyn gwella'r broses ar gyfer etholiadau yn y dyfodol.\nYmhellach, er bod yr amgylchiadau gwleidyddol a arweiniodd at etholiadau 2019 yn rhai eithriadol, golygodd yr ansicrwydd parhaus ynghylch p'un a fyddai'r etholiad yn cael ei gynnal fod dinasyddion yr UE wedi cael gwybodaeth llai amserol ynghylch yr hyn yr oedd angen iddynt ei wneud er mwyn gallu pleidleisio o gymharu â blynyddoedd blaenorol.\nYn fwy eang, awgryma ein gwaith ymchwil gyda'r cyhoedd y gallai profiad dinasyddion yr UE fod wedi effeithio ar lefelau hyder cyffredinol mewn perthynas ag etholiadau Senedd Ewrop yn y DU yn 2019. Gallai hyder y cyhoedd gael ei niweidio eto os caiff penderfyniadau sylweddol ynghylch cynnal etholiadau neu sut i gynnal etholiadau eu gwneud mor agos at y diwrnod pleidleisio yn y dyfodol.\nMae gwaith gweinyddu etholiadol effeithiol sy'n rhoi hyder i bleidleiswyr yn dibynnu ar waith cynllunio a rheoli da gan Swyddogion Cofrestru Etholiadol a Swyddogion Canlyniadau. Bydd angen iddynt fod yn barod bob amser i ymateb i ddatblygiadau gwleidyddol annisgwyl – fel etholiad cyffredinol cynnar i Senedd y DU, er enghraifft – ond dylai llywodraethau sicrhau bod eu penderfyniadau hwythau hefyd yn ategu gwaith cynllunio wrth gefn effeithiol.\nPleidleisiau gan ddinasyddion y DU sy'n byw dramor\nRoedd gan ddinasyddion Prydeinig a oedd yn byw dramor yr hawl i bleidleisio yn etholiadau Senedd Ewrop, a chafodd dros 16,000 o ddinasyddion Prydeinig a wnaeth gais eu cofrestru cyn yr etholiadau ym mis Mai 2019. Nid oedd gan etholwyr tramor yr hawl i bleidleisio yn yr etholiadau llywodraeth leol yn Lloegr a Gogledd Iwerddon.\nCysylltodd etholwyr tramor â ni yn ystod ac ar ôl yr etholiad i fynegi pryder ynghylch y ffaith nad oeddent wedi gallu dychwelyd eu pleidleisiau post mewn pryd i gael eu cyfrif. Nodwyd yr un pryderon gan etholwyr tramor gennym ar ôl etholiadau cyffredinol Senedd y DU yn 2015 a 2017 a refferendwm yr UE yn 2016.\nDim ond cyfnod cyfyngedig sydd ar gael i becynnau pleidleisio drwy'r post gael eu hanfon yn y post, eu derbyn gan etholwyr tramor a'u dychwelyd erbyn diwedd y diwrnod pleidleisio. Ni all Swyddogion Canlyniadau argraffu papurau pleidleisio tan ar ôl diwedd y cyfnod ar gyfer enwebu pleidiau ac ymgeiswyr, a ddaeth i ben ychydig yn llai na mis cyn y diwrnod pleidleisio ar gyfer etholiadau Senedd Ewrop.\nEr mwyn lliniaru effaith yr heriau hyn, mae ein canllawiau yn argymell y dylai Swyddogion Canlyniadau roi pecynnau pleidleisio drwy'r post i etholwyr tramor cyn gynted â phosibl yn amserlen yr etholiad.\nFodd bynnag, mae angen i Swyddogion Canlyniadau gael amser o hyd i drefnu argraffwyr a sicrhau bod papurau pleidleisio a phecynnau pleidleisio drwy'r post yn cael eu gwirio ar gyfer cywirdeb, ac mae hyn yn effeithio ar ba mor gyflym y gallant ddosbarthu pleidleisiau drwy'r post.\nRydym hefyd yn argymell y dylent ddefnyddio trwydded ymateb busnes rhyngwladol ar gyfer amlenni dychwelyd er mwyn helpu i sicrhau bod pleidleisiau drwy'r post yn gallu cael eu dychwelyd cyn gynted â phosibl o'r tu allan i'r DU.\nSoniodd Swyddogion Canlyniadau wrthym hefyd am bwysau penodol yn ystod etholiad 2019 a olygodd ei bod yn anoddach fyth sicrhau bod etholwyr tramor yn derbyn eu pecynnau pleidleisio drwy'r post mewn pryd i'w dychwelyd cyn diwedd y cyfnod pleidleisio.\nCafodd yr etholiad ei gadarnhau'n hwyr ac felly roedd gan Swyddogion Canlyniadau lawer llai o amser nag arfer i gynllunio a threfnu contractau ar gyfer argraffu a dosbarthu pecynnau pleidleisio drwy'r post. Hefyd, roedd Swyddogion Canlyniadau mewn llawer o rannau o Loegr ac yng Ngogledd Iwerddon yn ymwneud â'r gwaith o gynnal etholiadau llywodraeth leol ar yr un pryd.\nAt hynny, nid oedd gwasanaethau post y tu allan i'r DU yn ddigon dibynadwy bob amser i sicrhau bod pob etholwr tramor yn derbyn ei bleidlais drwy'r post ac yn ei dychwelyd mewn pryd i gael ei chyfrif.\nHeb gamau gweithredu gan y Llywodraeth i fynd ati i nodi opsiynau eraill realistig a deddfu ar eu cyfer, bydd Swyddogion Canlyniadau yn parhau i wynebu'r heriau hyn, a bydd etholwyr tramor yn wynebu'r un problemau eto yn yr etholiad nesaf i Senedd y DU.\nNawr bod Swyddogion Canlyniadau yn defnyddio trwydded ymateb busnes rhyngwladol i ddychwelyd pleidleisiau post tramor fel mater o drefn, dylai Llywodraeth y DU, Swyddogion Canlyniadau a'r Comisiwn Etholiadol weithio gyda'r Post Brenhinol i ystyried p'un a oes unrhyw opsiynau eraill a fyddai'n helpu i sicrhau bod pleidleisiau post yn cael eu hanfon allan i gyfeiriadau y tu allan i'r DU cyn gynted â phosibl, o fewn cyfyngiadau'r fframwaith deddfwriaethol cyfredol.\nMae'r Llywodraeth wedi nodi'n flaenorol fwriad i ymestyn yr hawl i bleidleisio yn etholiadau Senedd y DU i bob dinesydd Prydeinig tramor, yn hytrach na dim ond y rheini sydd wedi byw yn y DU yn ystod y 15 mlynedd diwethaf.\nFel rhan o unrhyw ddeddfwriaeth sy'n ymwneud ag etholwyr tramor yn y dyfodol, byddwn yn parhau i annog y Llywodraeth i ystyried ffyrdd newydd o wella mynediad i'r broses bleidleisio. Gallai hyn gynnwys pleidleisio mewn llysgenadaethau a swyddfeydd is-genhadon, neu'r gallu i lawrlwytho ac argraffu papurau pleidleisio drwy'r post.\nCaiff y naill a'r llall eu defnyddio'n llwyddiannus mewn democratiaethau tebyg eraill, gan alluogi etholwyr tramor i bleidleisio mewn ffordd hwylus ac effeithlon.\nEr bod y rhan fwyaf o bobl yn hyderus bod yr etholiadau ym mis Mai 2019 wedi cael eu rhedeg yn dda ac yn fodlon ar y broses bleidleisio, nodwyd problemau allai fod wedi effeithio ar hyder pobl yn yr etholiadau.\nFodd bynnag, wrth ystyried y materion hyn, rhaid cofio bod argaeledd adnoddau yn parhau i fod yn her wrth gynnal etholiadau. Mae pwysau ariannol a'r ffaith bod llai o arbenigedd yn y sector, gyda gweinyddwyr medrus yn gadael y proffesiwn heb i unigolion eraill allu gael eu penodi yn eu lle bob amser, yn golygu bod y risgiau sy'n gysylltiedig â chynnal etholiadau effeithiol yn parhau i gynyddu.\nMae gweinyddwyr yn dibynnu ar gronfa gymharol fach o gyflenwyr meddalwedd arbenigol a rheoli prosesau argraffu, a all hefyd effeithio ar eu gallu i sicrhau bod pleidleiswyr yn cael gwasanaeth o ansawdd uchel.\nAt hynny, ar gyfer yr etholiadau hyn, bu'n rhaid aros tan 1 Ebrill 2019 i Lywodraeth y DU roi sicrwydd y byddai unrhyw wariant rhesymol ar waith paratoi wrth gefn yn cael ei ad-dalu ar gyfer etholiadau Senedd Ewrop.\nCafodd hyn effaith sylweddol ar allu gweinyddwyr i wneud paratoadau angenrheidiol a chynlluniau effeithiol wrth gefn ar gyfer yr etholiadau hyn.\nLle'r oedd gweinyddwyr hefyd yn wynebu etholiadau lleol ar ddechrau mis Mai, roedd angen i lawer o weithgarwch ar gyfer y ddwy bleidlais wahanol fynd rhagddo ar yr un pryd, gan ymestyn yr adnoddau prin oedd ar gael yn sylweddol.\nYn y bôn, mae'r dystiolaeth isod yn dangos ymhellach fod cyfraith etholiadol bresennol yn gynyddol gymhleth a hen ffasiwn. Mae'n dangos hefyd nad yw'n addas ar y diben a'i fod yn cyfrannu at faterion sy'n cael effaith uniongyrchol ar bleidleiswyr, ymgeiswyr ac ymgyrchwyr.\nMae angen diwygiadau etholiadol sylfaenol er mwyn sicrhau bod etholiadau yn gallu cael eu gweinyddu'n fwy effeithlon, a bod pleidleiswyr ac ymgeiswyr yn gallu cael profiad gwell o'r broses etholiadol.\nYn y cyfamser, byddwn yn parhau i weithio gyda'r gymuned etholiadol – gan gynnwys Cymdeithas Prif Weithredwyr ac Uwch Reolwyr Awdurdodau Lleol, Cymdeithas Cyfreithwyr a Gweinyddwyr Awdurdodau Lleol yn yr Alban, Gymdeithas Gweinyddwyr Etholiadol, Sefydliad Assesayr yr Alban o Burdd Rhedi Etholiadol yr Alban – er mwyn ystyried beth arall y gallwn ei wneud i fynd i'r afael â heriau uniongyrchol capasiti a gwydnwch o fewn gwasanaethau etholiadol awdurdodau lleol.\nParatoi ar gyfer cynnal yr etholiadau\nGwnaethom ofyn i weinyddwyr etholiadol sôn wrthym am eu profiadau eu hunain o gynnal yr etholiadau a'r anawsterau ymarferol a wynebwyd ganddynt.\nSoniodd y gweinyddwyr wrthym fod y cadarnhad hwyr y byddai etholiadau Senedd Ewrop yn cael eu cynnal a'r gorgyffwrdd rhwng amserlen yr etholiadau hynny ac amserlen yr etholiadau llywodraeth leol wedi ei gwneud hi'n anodd archebu lleoedd i'w defnyddio fel gorsafoedd pleidleisio a lleoliadau cyfrif a chael gafael ar staff ar gyfer gorsafoedd pleidleisio.\nNid oedd rhai aelodau o staff ar gael mwyach gan nad oeddent wedi rhagweld y byddai angen iddynt fod ar gael i weithio.\nRoedd llawer o gyflenwyr ac argraffwyr hefyd yn llawn ac roedd hynny'n golygu nad oedd gan weinyddwyr lawer o hyblygrwydd i reoli amseriad argraffu cardiau pleidleisio a phecynnau pleidleisio post i sicrhau eu bod yn cael eu danfon cynharaf posibl i etholwyr.\nRoedd effaith hyn yn arbennig o nodedig yng Ngogledd Iwerddon lle gostyngodd y dyddiad cau i wneud cais am bleidlais absennol ar gyfer etholiadau Seneddol Ewrop ar ddiwrnod pleidleisio'r etholiadau lleol. Rhoddodd hyn bwysau ychwanegol ar staff etholiadol ac achosodd ddryswch i bleidleiswyr.\nO ystyried maint y deunydd ysgrifennu yr oedd yn rhaid ei argraffu ar gyfer yr etholiadau lleol, nid oedd y Prif Swyddog Etholiadol yn gallu argraffu a chyhoeddi cardiau pleidleisio tan ar ôl y dyddiadau cau pleidleisio absennol. Cafodd hyn effaith andwyol ar bleidleiswyr yng Ngogledd Iwerddon gan eu bod yn derbyn y wybodaeth bwysig hon yn rhy hwyr i wneud cais am bleidlais absennol.\nParatoadau wrth gefn yng Ngogledd Iwerddon\nYm Mhrydain Fawr, fel deiliaid swyddi statudol annibynnol sydd fel rheol hefyd yn uwch swyddogion o fewn awdurdodau lleol, roedd gan y mwyafrif o Swyddogion Canlyniadau Rhanbarthol a swyddogion Canlyniadau ddigon o hyblygrwydd i ddechrau rhywfaint o gynllunio wrth gefn priodol cyn y cadarnhawyd yn ffurfiol y byddai'r etholiadau Seneddol Ewropeaidd yn cael eu cynnal.\nFodd bynnag, mae strwythur rheolaeth etholiadol yng Ngogledd Iwerddon yn wahanol yn yr ystyr bod y Prif Swyddog Etholiadol yn cael ei benodi'n uniongyrchol gan Ysgrifennydd Gwladol Gogledd Iwerddon ac yn adrodd iddo/iddi. Yn y cyd-destun hwn, credwn fod y Prif Swyddog Etholiadol wedi'i gyfyngu ym mha drefniadau wrth gefn y gallai eu rhoi ar waith i reoli'r risgiau posibl i bleidleiswyr a achosir gan y diffyg eglurder hwn.\nYn 2011, gwnaethom argymell y dylai Llywodraeth y DU ymgynghori â rhanddeiliaid yng Ngogledd Iwerddon ynghylch y trefniadau atebolrwydd sydd ar waith ar gyfer gwneud penderfyniadau'r Prif Swyddog Etholiadol. Er bod y cyd-destun yn wahanol nag yn 2011, yn ein barn ni, mae hyn yn cefnogi pwysigrwydd parhaus cynnal adolygiad o'r fath.\nYm mis Chwefror 2019, cyn yr etholiadau ym mis Mai, cafodd y gyfraith ei newid er mwyn caniatáu i ymgeiswyr mewn etholiadau llywodraeth leol yn Lloegr ddewis peidio â chael eu cyfeiriad cartref wedi'i argraffu ar y datganiad am y sawl a enwebwyd a'r papurau pleidleisio.\nCroesawyd y newidiadau hyn a ddylai helpu i leihau'r risg y bydd ymgeiswyr etholiadau lleol a'u teuluoedd yn destun camdriniaeth a bygythiadau; fodd bynnag, byddai wedi bod yn fuddiol i ymgeiswyr a Swyddogion Canlyniadau pe bai'r ddeddfwriaeth newydd hon wedi'i chyflwyno'n gynharach.\nYn yr etholiadau lleol a gynhaliwyd yn Lloegr ar 2 Mai 2019, soniodd Swyddogion Canlyniadau wrthym fod rhai ymgeiswyr ac asiantiaid wedi ei chael hi'n anodd deall y broses enwebu newydd, a'u bod wedi ei chael hi'n anos cwblhau'r ffurflenni priodol ar gyfer sefyll etholiad yn gywir.\nPe bai'r ddeddfwriaeth wedi cael ei rhoi ar waith yn gynharach, byddai hynny wedi caniatáu mwy o amser i ddatblygu a phrofi'r pecyn enwebu newydd cyn ei gyflwyno, ac i gynnal sesiynau briffio ar ganllawiau a thempledi newydd yn gynharach, a fyddai wedi cynnig mwy o help i weinyddwyr etholiadol ac ymgeiswyr ddeall y broses newydd yn llawn.\nMae hyn yn atgyfnerthu pa mor bwysig ydyw bod deddfwriaeth yn glir chwe mis cyn bod angen cydymffurfio â hi. Rydym yn derbyn bod modd gwella'r pecynnau enwebu a gyflwynwyd gennym, ac rydym yn cymryd camau i wneud hynny cyn yr etholiadau lleol nesaf, gan weithio ochr yn ochr â gweinyddwyr a phleidiau wrth wneud hynny.\nAt hynny, nid oedd rhai ymgeiswyr yn sylweddoli y byddai eu cyfeiriad yn ymddangos ar yr hysbysiad statudol o asiantiaid etholiad pe baent yn enwebu eu hunain fel eu hasiant etholiad eu hunain ac nad oeddent wedi nodi cyfeiriad gwahanol.\nFel hyn y byddai hi hefyd pe na bai'r ymgeisydd yn penodi rhywun i fod yn asiant ar ei gyfer. Yn yr achos hwnnw, byddai'r ymgeisydd yn cael ei nodi'n awtomatig fel yr asiant.\nEr i'r rheolau newydd helpu ymgeiswyr i ddiogelu eu cyfeiriad cartref drwy beidio â'i gynnwys ar bapurau pleidleisio – lle nad yw'r wybodaeth yn hanfodol i alluogi pleidleiswyr i nodi ymgeiswyr – mae rhai amgylchiadau o hyd pan fo angen i fanylion cyfeiriad gael eu cyhoeddi.\nGan fod asiantiaid etholiad yn gyfrifol am sicrhau bod ymgeiswyr yn cydymffurfio â chyfraith etholiadol, mae angen manylion cyfeiriad ffisegol er mwyn sicrhau bod modd dosbarthu unrhyw hysbysiadau cyfreithiol. Gallai dileu cyfeiriadau o'r hysbysiad o asiantiaid etholiad ei gwneud hi'n anos monitro a gorfodi'r gyfraith.\nYn yr etholiadau llywodraeth leol yn Lloegr, rydym yn ymwybodol o ddau achos lle chyhoeddwyd cyfeiriad ymgeisydd ar y datganiad am y sawl a enwebwyd pan na ddylai hynny fod wedi digwydd.\nGallai hyn fod wedi peryglu diogelwch ymgeisydd os mai dyma'r rheswm pam nad oedd eisiau i'w gyfeiriad gael ei gyhoeddi. O ganlyniad, cynhaliwyd asesiad a phenderfynwyd nad oedd y Swyddogion Canlyniadau hyn yn cydymffurfio'n llawn â'n safonau perfformiad2.\nNi wnaethpwyd newidiadau cyfatebol ar gyfer yr etholiadau llywodraeth leol yng Ngogledd Iwerddon. Pan agorodd yr enwebiadau, cyhoeddodd cynghorydd proffil uchel, y mae gorchymyn atal ar waith i'w diogelu, na fyddai'n sefyll fel ymgeisydd yn yr etholiad gan y byddai ei chyfeiriad cartref yn ymddangos ar y papur pleidleisio. Rydym yn croesawu ymrwymiad Swyddfa Gogledd Iwerddon i newid y gyfraith ar y mater hwn.\n2. Newcastle City Council and North Lincolnshire Council↩Back to content\nCamgymeriadau wrth gynnal yr etholiad\nYn ystod yr wythnosau yn arwain at y diwrnod pleidleisio ar gyfer yr etholiadau llywodraeth leol yn Lloegr, daethom yn ymwybodol o sawl camgymeriad ar ddeunyddiau'r etholiad mewn nifer fach o awdurdodau lleol. Roedd y rhain yn cynnwys:\ncamgymeriadau ar bapurau pleidleisio drwy'r post (er enghraifft, enw ymgeisydd ar goll)\ncyfarwyddiadau anghywir ar sut i gwblhau'r papur pleidleisio wedi'u hanfon gyda phecynnau pleidleisio drwy'r post\nmanylion anghywir ar gardiau pleidleisio a anfonwyd at etholwyr\nGall camgymeriadau o'r fath beri dryswch i bleidleiswyr, a gallasent fod wedi golygu nad oedd modd i bleidleisiau rhai pleidleiswyr gael eu cyfrif yn y ffordd a fwriadwyd.\nEr i bob un o'r Swyddogion Canlyniadau dan sylw ymateb yn gyflym er mwyn lliniaru effaith y camgymeriadau hyn, gall materion o'r fath effeithio ar hyder pobl mewn etholiadau sy'n cael eu rhedeg yn dda a'u boddhad â'r broses bleidleisio.\nO ganlyniad, cynhaliwyd asesiad a phenderfynwyd nad oedd pump Swyddog Canlyniadau yn cydymffurfio'n llawn â'n safonau perfformiad1.\n1. Arun District Council, Tameside Metropolitan Borough Council, Sedgemoor District Council, Thanet District Council, Winchester City Council↩Back to content\nCamgymeriadau yn ystod y broses gyfrif ar gyfer etholiad\nMae'n bwysig bod pleidleiswyr, ymgeiswyr a phleidiau gwleidyddol yn hyderus ynghylch cywirdeb y broses gyfrif mewn etholiad.\nDaethom yn ymwybodol fod camgymeriadau wedi'u gwneud wrth gyfrif a nodi cyfanswm y pleidleisiau mewn tri etholiad llywodraeth leol yn Lloegr ym mis Mai 2019.\nMewn un awdurdod lleol, gwnaethpwyd camgymeriad ar daenlen wrth gyfrif pleidleisiau a arweiniodd at roi'r nifer anghywir o bleidleisiau i rai ymgeiswyr mewn un ward. Yn yr ail a'r trydydd awdurdod, gwnaeth y Swyddog Canlyniadau ddatgan bod yr ymgeisydd anghywir wedi'i ethol.\nDerbyniodd y Swyddogion Canlyniadau eu bod wedi gwneud camgymeriadau, ond nid yw'r gyfraith yn caniatáu i Swyddogion Canlyniadau ailgyfrif papurau pleidleisio na chywiro camgymeriadau unwaith y mae'r canlyniad wedi'i ddatgan. Cyflwynwyd deisebau etholiadol yn erbyn canlyniadau'r etholiad mewn dau awdurdod, a chadarnhawyd y ddwy.\nCynhaliwyd asesiad a phenderfynwyd nad oedd yr un o'r Swyddogion Canlyniadau hyn yn cydymffurfio'n llawn â'n safonau perfformiad3.\nRydym yn parhau i argymell y dylid diwygio cyfraith etholiadol er mwyn symleiddio'r broses gyfreithiol ar gyfer herio etholiadau, yn enwedig fel bod modd unioni camgymeriadau a wneir gan Swyddogion Canlyniadau yn gyflymach heb orfod defnyddio deisebau etholiadol.\n3. Allerdale Borough Council, Swindon Borough Council, Milton Keynes Council↩Back to content\nMae ymgyrchoedd priodol sy'n cyfathrebu'n effeithiol â phleidleiswyr yn rhan ganolog o etholiadau a refferenda sy'n cael eu rhedeg yn dda. Pan fydd ymgyrchwyr yn egluro eu polisïau a'u barn wleidyddol yn glir, gall pleidleiswyr arfer eu hawl i bleidleisio mewn ffordd fwy ystyrlon a hyddysg.\nFel rhan o'r gwaith ymchwil a wnaed gennym gyda'r cyhoedd ar ôl yr etholiadau ym mis Mai 2019, gofynnwyd i bobl a oedd ganddynt ddigon o wybodaeth am yr ymgeiswyr a'r pleidiau a oedd yn sefyll ar gyfer etholiad.\nAr ôl etholiadau Senedd Ewrop, nododd 49% o bobl fod ganddynt ddigon o wybodaeth, ond dywedodd 44% ohonynt y byddent wedi hoffi cael mwy.\nRoedd y ffigurau hyn yn debyg i'r rhai ar gyfer yr etholiadau lleol yn Lloegr, ond yn is na'r rhai a nododd fod ganddynt ddigon o wybodaeth ar gyfer yr etholiadau lleol yng Ngogledd Iwerddon (64%).\nGofynnwyd i bobl hefyd o ble y cawsant y wybodaeth honno. O'r rheini a nododd eu bod wedi gweld gwybodaeth, y ffynhonnell fwyaf cyffredin ar gyfer yr holl etholiadau ym mis Mai oedd taflen gan ymgeisydd/plaid wleidyddol. Dengys ffynonellau gwybodaeth eraill, gan gynnwys cyfryngau cymdeithasol, isod.\nTabl 1: Y ffynonellau gwybodaeth mwyaf cyffredin am ymgeiswyr a phleidiau sy'n sefyll ar gyfer etholiad\nY rhai y soniwyd amdanynt amlaf\n2il mwyaf cyffredin\n3ydd mwyaf cyffredin\n4ydd mwyaf cyffredin\n5ed mwyaf cyffredin\nTaflen gan ymgeisydd/plaid wleidyddol (54%) Y wasg (38%) Cyfryngau cymdeithasol (26%) Ar lafar/ffrind/teulu (18%) Gwefan ymgeisydd/plaid a gwefan arall (16%)\nLlywodraeth Leol – Lloegr\nTaflen gan ymgeisydd/plaid wleidyddol (48%) Cyfryngau cymdeithasol (12%) Taflen o ffynhonnell arall (11%) Gwefan fy nghyngor lleol (9%) Ar lafar/ffrind/teulu (8%)\nLlywodraeth Leol – Gogledd Iwerddon\nTaflen gan ymgeisydd/plaid wleidyddol (70%) Poster neu filfwrdd (36%) Ar lafar/ffrind/teulu (26%) Cyfryngau cymdeithasol (25%) Taflen o ffynhonnell arall (17%)\nTryloywder ynghylch deunydd etholiad ar-lein\nMae ymgyrchwyr yn gwneud defnydd cynyddol o adnoddau ymgyrchu digidol i ddylanwadu ar bleidleiswyr yn ystod etholiadau, gan gynnwys cyfryngau cymdeithasol ac adnoddau hysbysebu ar-lein eraill.\nMae tystiolaeth o'n gwaith ymchwil gyda'r cyhoedd, a welir uchod, yn dangos y defnydd a wneir o gyfryngau cymdeithasol a llwyfannau ar-lein eraill fel ffynonellau gwybodaeth am ymgeiswyr a phleidiau gwleidyddol sy'n sefyll mewn etholiadau.\nLabelu ac argraffnodau ar gyfer deunydd etholiad ar-lein\nLansiodd Facebook, Twitter a Google systemau labelu hysbysebion newydd neu ymwadiadau 'Talwyd gan' ar gyfer rhai hysbysebion gwleidyddol ar eu llwyfannau a'u sianelau yn ystod ymgyrch etholiadau Senedd Ewrop.\nArweiniodd yr ymwadiadau newydd 'Talwyd gan' at fwy o dryloywder ynghylch pwy oedd yn gwario arian i ddylanwadu ar bleidleiswyr yn etholiadau Senedd Ewrop.\nOnd nid oedd yr ymwadiadau hyn yr un fath â'r argraffnod (darn o destun byr ar ddeunydd etholiad sy'n nodi pwy sy'n gyfrifol amdano) sy'n ofyniad cyfreithiol ar gyfer deunydd etholiad argraffedig, am nad oeddent yn cynnwys enw a chyfeiriad yr ymgyrchydd. Ar hyn o bryd, mae argraffnodau yn ofyniad cyfreithiol ar gyfer unrhyw ddeunydd etholiad argraffedig, ond nid oes unrhyw ofynion cyfreithiol ar gyfer deunydd digidol.\nRydym yn falch bod Llywodraeth y DU wedi ymrwymo i gyflwyno gofyniad i gynnwys argraffnod ar ddeunydd etholiad digidol, ac i gyhoeddi cynigion deddfwriaethol erbyn diwedd y flwyddyn.\nMae mentrau cwmnïau cyfryngau cymdeithasol yn etholiadau Ewrop wedi dangos ei bod hi'n bosibl ychwanegu labeli ychwanegol at hysbysebion ar eu llwyfannau. Maent yn dangos y dylai fod yn bosibl i lwyfannau a sianelau digidol helpu ymgyrchwyr i osod argraffnodau ar ddeunydd etholiad digidol os bydd gofyniad cyfreithiol arnynt i'w cynnwys yn y dyfodol.\nDylai rheolau newydd ar gyfer cynnwys argraffnodau ar ddeunydd etholiad digidol gwmpasu unrhyw ddeunydd ymgyrchu sydd heb ei argraffu, nid dim ond hysbysebion ar gyfryngau cymdeithasol. Dylent hefyd gwmpasu hysbysebion chwilio a hysbysebion gwefannau, gwefannau a negeseuon e-bost ymgyrchwyr, ac unrhyw fath arall o weithgarwch ymgyrchu ar-lein hyd yn oed os na thalwyd amdano.\nDylai fod eithriad sy'n nodi'n glir na fyddent yn gymwys i ddinasyddion unigol nad ydynt yn 'ymgyrchu' ond yn hytrach yn mynegi barn bersonol am etholiadau neu refferenda ar-lein.\nLlyfrgelloedd hysbysebion ac adroddiadau cwmnïau cyfryngau cymdeithasol\nCyhoeddodd Facebook, Google a Twitter lyfrgelloedd hysbysebion a oedd yn cynnwys yr hysbysebion ar gyfer yr etholiad a welwyd ar eu llwyfannau a'u sianelau cyn etholiad Senedd Ewrop ym mis Mai 2019, a hynny'n wirfoddol.\nCyhoeddodd Facebook a Google adroddiadau ar gynnwys eu llyfrgelloedd. Roedd yr adroddiadau yn nodi pwy oedd yn ymgyrchu ac yn rhoi gwybodaeth gryno am nifer yr hysbysebion yr oedd ymgyrchwyr wedi'u defnyddio a faint yr oeddent wedi'i wario.\nGwnaeth y llyfrgelloedd a'r adroddiadau ein helpu i nodi pwy oedd yn talu i hysbysebu ar y llwyfannau hyn, gan olygu bod modd i ni roi cyngor i ymgyrchwyr yn ystod yr ymgyrch. Roeddent hefyd yn ffynhonnell newydd o wybodaeth i'n helpu i gadarnhau'r gwariant a nodwyd ar ôl yr etholiad.\nMae'r llyfrgelloedd hysbysebion bellach yn cynnig ffordd i bleidleiswyr ac eraill gyrchu gwybodaeth am y sawl sy'n gweld yr hysbysebion, ond nid ydynt eto'n rhoi gwybodaeth ystyrlon am y ffordd y cafodd hysbysebion eu targedu. Er enghraifft, maent yn rhoi dadansoddiad o'r ardaloedd daearyddol eang iawn a dargedwyd, fel Cymru, Lloegr, yr Alban neu Ogledd Iwerddon, ond nid ydynt yn gwneud hynny ar lefel fanylach yr etholaethau penodol a dargedwyd.\nBydd y llyfrgelloedd yn rhoi mwy o dryloywder defnyddiol os bydd y cwmnïau yn cynyddu'r wybodaeth y maent yn ei chyhoeddi ynghylch targedu hysbysebion.\nDylai cwmnïau cyfryngau cymdeithasol yn y DU barhau i ddatblygu eu polisïau a'u llyfrgelloedd hysbysebion, a sicrhau eu bod yn barod ar gyfer y gyfres nesaf o etholiadau cenedlaethol neu unrhyw refferenda eraill yn y DU, ac wedi hynny.\nDylai fod yn ofyniad cyfreithiol i gwmnïau cyfryngau cymdeithasol a llwyfannau eraill sy'n darparu gwasanaethau hysbysebu redeg y mathau hyn o lyfrgelloedd ac adroddiadau, a allai gael eu gorfodi fel y bo'n briodol, o bosibl drwy reoleiddiwr arfaethedig y Llywodraeth, Online Harms.\nByddai hyn yn sicrhau bod pleidleiswyr yn gallu cael gafael ar lefel gyson o wybodaeth am hysbysebion etholiad neu refferenda ar draws gwahanol lwyfannau ar-lein.\nCofrestru pleidiau gwleidyddol yn etholiadau Senedd Ewrop\nGolygai'r cadarnhad hwyr y byddai etholiadau Senedd Ewrop yn mynd rhagddynt yn y DU nad oedd llawer o amser ychwaith i bleidiau gwleidyddol newydd gofrestru nac i bleidiau a oedd yn bodoli eisoes ddiweddaru dynodwyr y blaid cyn i'r broses enwebu gychwyn.\nGwaethygwyd y sefyllfa gan y ffaith bod ceisiadau ar gyfer yr etholiadau lleol yn cael eu prosesu eisoes. Golygai'r cadarnhad hwyr y byddai etholiadau Senedd Ewrop yn mynd rhagddynt nad oedd modd i rai pleidiau gofrestru a nodi ymgeiswyr i sefyll ar eu rhan yn etholiadau Senedd Ewrop.\nMae pleidiau ac ymgyrchwyr yn cyflwyno adroddiadau ar yr arian a wariwyd ganddynt ar yr etholiad ar ôl y digwyddiad pleidleisio. Byddwn yn cyhoeddi'r rhain cyn gynted â phosibl ar ôl iddynt gael eu cyflwyno.\nYr adroddiad hwn\nMae gennym ddyletswydd statudol i gyflwyno adroddiad ar y ffordd y gweinyddwyd etholiad Senedd Ewrop a gynhaliwyd yn y DU ym mis Mai 2019.\nRydym hefyd wedi nodi materion sy'n ymwneud â'r etholiadau llywodraeth leol a gynhaliwyd mewn rhai rhannau o Loegr yn gynharach ym mis Mai 2019. Gwnaethom ysgrifennu at yr Ysgrifennydd Gwladol dros Ogledd Iwerddon ar wahân i dynnu sylw at faterion a oedd yn ymwneud â'r etholiadau llywodraeth leol a gynhaliwyd ledled Gogledd Iwerddon ar 2 Mai 2019.\nRydym hefyd wedi llunio adroddiad ar ein hymchwiliad i'r broses gofrestru ar gyfer dinasyddion Aelod-wladwriaethau eraill yr UE mewn perthynas ag etholiadau Senedd Ewrop a phrofiad rhai dinasyddion o Aelod-wladwriaethau eraill yr UE yn etholiad 2019, sydd wedi llywio casgliadau'r adroddiad hwn.\nEtholiadau mis Mai\nAr 2 Mai 2019, cynhaliwyd etholiadau ar gyfer 248 o gynghorau lleol yn Lloegr, a'r 11 o gynghorau lleol yng Ngogledd Iwerddon.\nCynhaliwyd etholiadau hefyd ar gyfer pum Maer awdurdod lleol a etholir yn uniongyrchol, yn Bedford, Mansfield, Caerlŷr, Copeland a Middlesbrough, ac etholiad ar gyfer Maer Awdurdod Cyfunol Gogledd Tyne.\nCyfanswm nifer yr etholwyr ar gyfer yr etholiadau llywodraeth leol yn Lloegr oedd 27.9 miliwn a bwriwyd 9 miliwn o bleidleisiau. Y ganran a bleidleisiodd oedd 32.8%.\nDosbarthwyd pleidleisiau post i tua 4.6 miliwn o etholwyr yn Lloegr a chafodd 2.9 miliwn o bleidleisiau post eu cynnwys yn y cyfrif. Yng Ngogledd Iwerddon, lle nad yw'r opsiwn i bleidleisio drwy'r post ar gael ar gais, dosbarthwyd 15,464 o bleidleisiau post.\nCynhaliwyd etholiadau Senedd Ewrop yn y DU ar 23 Mai, gyda phleidleiswyr yn dewis 73 o Aelodau Senedd Ewrop mewn 12 o ranbarthau etholiadol.\nRoedd cyfanswm o 46.5 miliwn o bobl wedi cofrestru i bleidleisio yn etholiadau Senedd Ewrop ar 23 Mai 2019. Cafodd tua 17.3 miliwn o bleidleisiau eu cynnwys yn y cyfrif, a'r ganran a bleidleisiodd oedd\nLocal government elections 2019 data\nEin tystiolaeth ar gyfer yr adroddiad hwn\nCasglwyd gwybodaeth o ffynonellau gwahanol er mwyn helpu i sicrhau bod ein hadolygiad o'r etholiadau ym mis Mai yn drylwyr ac yn gadarn, gan gynnwys:\narolwg yn gofyn i bobl am eu barn ar yr etholiadau ym mis Mai\narolwg o weinyddwyr etholiadol er mwyn deall eu profiad o redeg yr etholiadau\ndata etholiadol gan gynnwys y niferoedd a bleidleisiodd, cofrestru dinasyddion yr UE, pleidleisio drwy'r post a phapurau pleidleisio a ddifethwyd\nDiweddarwyd ddiwethaf: 14 Tachwedd 2019


Cyflogaeth ieuenctid: Mae'r Comisiwn yn cynnig safonau i wella ansawdd hyfforddeiaethau - Gohebydd yr UE\ncyflogaeth ieuenctid: Comisiwn yn cynnig y safonau i wella ansawdd yr hyfforddeiaethau\nMae'r Comisiwn Ewropeaidd wedi cynnig canllawiau i alluogi hyfforddeion i gael profiad gwaith o ansawdd uchel o dan amodau diogel a theg, ac i gynyddu eu siawns o ddod o hyd i swydd o ansawdd da. Byddai'r cynnig ar gyfer Argymhelliad y Cyngor ar Fframwaith Ansawdd ar gyfer Hyfforddeiaethau yn galw yn benodol ar aelod-aelodau i sicrhau bod cyfraith neu arfer cenedlaethol yn parchu'r egwyddorion a nodir yn y canllawiau, ac i addasu eu deddfwriaeth lle bo angen. Mae hyfforddeiaethau yn elfen allweddol o'r Gwarant Ieuenctid a gynigiwyd gan y Comisiwn Ewropeaidd ym mis Rhagfyr 2012 ac a fabwysiadwyd gan Gyngor Gweinidogion yr UE ym mis Ebrill 2013. Ar hyn o bryd mae un o bob tri hyfforddeiaeth yn is-safonol o ran amodau gwaith neu gynnwys dysgu, yn ôl arolwg Eurobaromedr diweddar (IP / 13 / 1161). Mae llawer o'r hyfforddeiaethau is-safonol hyn yn cael eu defnyddio gan gyflogwyr i gymryd lle swyddi lefel mynediad.\n"Mae hyfforddeiaethau'n hanfodol ar gyfer gwella cyflogadwyedd pobl ifanc, ac i sicrhau trosglwyddiad esmwyth o'r ysgol i'r gwaith. Mae'n annerbyniol bod rhai hyfforddeion yn cael eu hecsbloetio ar hyn o bryd fel llafur rhad neu am ddim. Rhaid i aelod-wladwriaethau sicrhau bod hyfforddeion yn derbyn hyfforddiant a phrofiad gwerthfawr i cael swydd. Byddai'r canllawiau arfaethedig hyn yn galluogi hyfforddeion i gaffael profiad gwaith o ansawdd uchel o dan amodau gwaith da, "meddai'r Comisiynydd Cyflogaeth, Materion Cymdeithasol a Chynhwysiant László Andor.\nByddai'r canllawiau'n cynyddu tryloywder o ran amodau hyfforddeiaeth, er enghraifft trwy fynnu bod hyfforddeiaethau'n seiliedig ar gytundeb hyfforddeiaeth ysgrifenedig. Dylai'r cytundeb gwmpasu cynnwys dysgu (amcanion addysgol, goruchwyliaeth) ac amodau gwaith (hyd cyfyngedig, amser gwaith, arwydd clir a fyddai hyfforddeion yn cael eu talu neu eu digolledu fel arall ac a fyddent yn gymwys i gael nawdd cymdeithasol). Yn wir, gofynnir i ddarparwyr hyfforddeiaeth ddatgelu yn yr hysbysiad swyddi gwag a fyddai'r hyfforddeiaeth yn cael ei thalu.\nTrwy osod safonau ansawdd cyffredin ar gyfer hyfforddeiaethau, byddai mabwysiadu'r Fframwaith Ansawdd ar gyfer Hyfforddeiaethau yn cefnogi gweithrediad cynlluniau Gwarant Ieuenctid gan aelod-wladwriaethau. Byddai hefyd yn annog mwy o hyfforddeiaethau trawswladol ac yn helpu i ymestyn EURES i hyfforddeiaethau, yn unol â chais y Cyngor Ewropeaidd yn ei Casgliadau Mehefin 2012.\nNid yw'r Fframwaith arfaethedig yn cynnwys hyfforddeiaethau sy'n rhan o radd prifysgol neu sy'n orfodol i gael mynediad at broffesiwn penodol.\nMae'r Fframwaith Ansawdd ar gyfer Hyfforddeiaethau yn un o'r mentrau a gyhoeddwyd yn y Pecyn Cyflogaeth Ieuenctid o Ragfyr 2012 (gweler IP / 12 / 1311, MEMO / 12 / 938 a SPEECH / 12 / 910).\nNod y Warant Ieuenctid yw sicrhau bod pob person ifanc hyd at 25 oed yn derbyn cynnig o ansawdd da o gyflogaeth, addysg barhaus, prentisiaeth neu hyfforddeiaeth o fewn pedwar mis i ddod yn ddi-waith neu adael addysg ffurfiol. Mae'r Warant Ieuenctid yn un o'r diwygiadau strwythurol mwyaf hanfodol a brys y mae'n rhaid i aelod-wladwriaethau eu cyflwyno i fynd i'r afael â diweithdra ymhlith pobl ifanc ac i wella'r broses o drosglwyddo ysgol i waith. Mae hyfforddeiaethau o ansawdd da yn hanfodol er mwyn ei weithredu'n effeithiol (MEMO / 13 / 968 a MEMO / 13 / 984).\nDros y ddau ddegawd diwethaf, mae hyfforddeiaethau wedi dod yn bwynt mynediad pwysig i'r farchnad lafur i bobl ifanc. Er eu bod yn cynrychioli nodwedd safonol yn ein marchnadoedd llafur fwyfwy, mae pryderon cynyddol ynghylch cynnwys dysgu ac amodau gwaith wedi cyd-fynd â'u lledaeniad. Os yw hyfforddeiaethau mewn gwirionedd i hwyluso mynediad at gyflogaeth, rhaid iddynt gynnig cynnwys dysgu o ansawdd ac amodau gwaith digonol, ac ni ddylent gymryd lle swyddi rhad yn rheolaidd.\nMae adroddiad diweddar Arolwg Eurobaromedr ar ansawdd hyfforddeiaethau yn datgelu bod hyfforddeiaethau'n eang: mae tua hanner yr ymatebwyr (46%) wedi gwneud hyfforddeiaeth, ac mae cyfran uchel ohonynt wedi gwneud sawl hyfforddeiaeth. Mae hefyd yn nodi nad yw 35% o ddarparwyr hyfforddeiaeth yn cynnig cytundeb hyfforddeiaeth ysgrifenedig a chynigir 23% o hyfforddeion i adnewyddu'r hyfforddeiaeth yn y diwedd, yn lle cael eu recriwtio'n iawn. Ac mae'r arolwg yn dangos mai dim ond 9% o hyfforddeiaethau sy'n digwydd dramor.\nCyhoeddwyd astudiaeth ar hyfforddeiaethau ym mhob aelod-wladwriaeth gan y Comisiwn ym mis Gorffennaf 2012. Argymhellodd y dylai hyfforddeiaethau gynnig mwy o warantau o ran ansawdd a safbwyntiau i bobl ifanc, ac y dylent fod yn fwy ymatebol i ofynion y farchnad lafur (gweler IP / 12 / 731).\nEwrofaromedr Profiad hyfforddeiaethau yn yr UE\nPynciau cysylltiedig:Cyngor y Gweinidogionswyddi lefel mynediadcynnwysllawn-ddelweddprofiad gwaith o ansawdd uchelFframwaith Ansawdd ar gyfer Hyfforddeiaethauhyfforddeiaethau is-safonolGwarant Ieuenctid


Malaysin Ringgit I Pataca Macanese Cyfradd cyfnewid\nData cyfraddau cyfnewid y Cenhedloedd Unedig ar 10/08/2020 01:30\nMalaysin Ringgit I Pataca Macanese gyfradd gyfnewid heddiw. Malaysin Ringgit yn Pataca Macanese heddiw.\nMalaysin Ringgit I Pataca Macanese gyfradd gyfnewid heddiw\n1 Malaysin Ringgit (MYR) yn hafal i 1.91 Pataca Macanese (MOP)\n1 Pataca Macanese (MOP) yn hafal i 0.52 Malaysin Ringgit (MYR)\nMae cyfradd gyfnewid Malaysin Ringgit i Pataca Macanese yn digwydd unwaith y dydd. Mae'r wefan yn dangos gwerth cyfartalog trosi Malaysin Ringgit yn Pataca Macanese. Gwybodaeth am y gyfradd gyfnewid o ffynonellau agored. Y gyfradd cyfnewid arian cyfred heddiw yw'r sylfaen i fanciau bennu eu cyfradd gyfnewid. Dewiswch fanciau sydd â chyfradd gyfnewid ffafriol.\n1 Malaysin Ringgit yn hafal i 1.91 Pataca Macanese yn y banc Ewropeaidd heddiw. Syrthiodd 1 Malaysin Ringgit gan -0.00478 Pataca Macanese heddiw yn y prif fanc yn Ewrop. Mae cyfradd gyfnewid Malaysin Ringgit yn gostwng heddiw yn erbyn Pataca Macanese yn ôl data Ewropeaidd. Mae 1 Malaysin Ringgit bellach yn costio 1.91 Pataca Macanese - cyfradd y banc Ewropeaidd.\nTrosi Malaysin Ringgit I Pataca Macanese Malaysin Ringgit I Pataca Macanese byw ar farchnad cyfnewid Forex Malaysin Ringgit I Pataca Macanese Hanes y gyfradd gyfnewid\nMalaysin Ringgit I Pataca Macanese Cyfradd cyfnewid heddiw yn 10 Awst 2020\nMae'n fwyaf cyfleus cymharu Malaysin Ringgit i Pataca Macanese cyfradd gyfnewid am yr ychydig ddyddiau diwethaf yn nhabl y cyfraddau cyfnewid diweddaraf ar y dudalen hon. Cymharwch y cyfraddau cyfnewid ar gyfer heddiw, ddoe, a'r dyddiau diwethaf i bennu cyfradd twf neu gwymp yr arian cyfred a ddewiswyd. Rhoddir hanes cyfradd gyfnewid Malaysin Ringgit i Pataca Macanese am sawl diwrnod yma; hanes y gyfradd gyfnewid am fwy o amser y gallwch weld yn ein gwasanaethau hanes cyfradd gyfnewid Malaysin Ringgit i Pataca Macanese er 1992. Dadansoddwch a rhagwelwch gyfradd gyfnewid Malaysin Ringgit i Pataca Macanese ar gyfer yfory a phrynwch yr arian cyfred yn broffidiol.\n10.08.2020 1.907029 -0.00478 ↓\n09.08.2020 1.911809 0.005062 ↑\n08.08.2020 1.906747 0.006863 ↑\n07.08.2020 1.899884 0.001907 ↑\n06.08.2020 1.897977 0.007841 ↑\nMae cost 1 Malaysin Ringgit i Pataca Macanese bellach yn hafal i 1.91. I brynu 5 Malaysin Ringgit fesul Pataca Macanese heddiw mae angen i chi dalu 9.54 MOP. Mae 10 Malaysin Ringgit ar y gyfradd gyfnewid yn hafal i 19.07 Pataca Macanese. Mae cost 25 Malaysin Ringgit i Pataca Macanese bellach yn hafal i 47.68. 1 Malaysin Ringgit yn hafal i 1.91 Pataca Macanese yn ôl cyfradd gyfnewid y banc cenedlaethol heddiw. Syrthiodd 1 Malaysin Ringgit gan -0.00478 Pataca Macanese heddiw yn ôl cyfradd gyfnewid prif fanc y wlad.\n1.91 MOP 9.54 MOP 19.07 MOP 47.68 MOP 95.35 MOP 190.70 MOP 476.76 MOP 953.51 MOP\nPris 10 Pataca Macanese ar y gyfradd gyfnewid yw 5.24 Malaysin Ringgit. 26.22 Malaysin Ringgit, cost 50 Pataca Macanese ar y gyfradd gyfnewid ar gyfer heddiw. Mae 100 Pataca Macanese bellach yn 52.44 Malaysin Ringgit. I brynu 250 Pataca Macanese ar gyfer Malaysin Ringgit heddiw mae angen i chi dalu 131.09 MYR. Mae cyfradd gyfnewid Malaysin Ringgit i lawr heddiw yn erbyn Pataca Macanese. Ar gyfer 1 Malaysin Ringgit nawr mae angen i chi dalu 1.91 Pataca Macanese yn ôl cyfradd gyfnewid y banc cenedlaethol .\n5.24 MYR 26.22 MYR 52.44 MYR 131.09 MYR 262.19 MYR 524.38 MYR 1 310.94 MYR 2 621.88 MYR


Hendy Wind Farm Buddiannau\nBuddiannau ar gyfer yr ardal leol\nNid yw ynni gwynt yn dda i'r amgylchedd yn unig, bydd adeiladu Fferm Wynt Hendy yn cyflenwi buddiannau ystyrlon i'r economi a chymuned leol. Caiff £2m ei gyflenwi ar gyfer buddsoddiad yn yr ardal leol drwy gydol oes y fferm wynt. Rydym am i chi ddweud wrthym sut y gall Fferm Wynt Hendy a buddsoddiad gyfrannu at eich cymuned. cysylltwch â ni\nMae datblygu ynni adnewyddadwy yn hanfodol i gynhyrchiad ynni'r wlad yn y dyfodol. Mae ffermydd gwynt yn chwarae rôl sy'n gynyddol bwysig o ran lleihau gollyngiadau nwyon tŷ gwydr yn y DU a'n dibynadwyedd ar danwyddau a fewnforir.\nBydd Fferm Wynt Hendy yn darparu buddiannau i'r gymuned leol drwy gael deunyddiau'n lleol a thrwy gyflogi cwmnïau lleol yn ystod y gwaith adeiladu. Gallai rhwng £4.5m a £6.75m gael ei wario gyda busnesau lleol yn ystod y cyfnod adeiladu.\nCaiff cronfa gymunedol ei sefydlu i ddarparu arian ar gyfer prosiectau cyhoeddus yn yr ardal. Bydd y gronfa yn seiliedig ar daliad blynyddol a fydd yn cael ei dalu gan berchennog y fferm wynt i'r gymuned leol am oes y fferm wynt (25 mlynedd) gan olygu y gall pobl leol ddisgwyl gweld tua £2m yn cael ei fuddsoddi yn y gymuned yn gyfan gwbl. Rydym am i bobl ddarparu adborth ar gynlluniau ar gyfer Fferm Wynt Hendy ac ar y cyfleoedd ar gyfer buddsoddi yn y gronfa gymunedol drwy ein hymgynghoriad cyhoeddus a'n harddangosfa.\nRydym am i Fferm Wynt Hendy fod yn gymydog da yn yr ardal leol ac i ddod â buddiannau i'ch cymunedau. I wneud hyn byddwn yn gweithio mewn partneriaeth gyda thrigolion a grwpiau cymunedol drwy:\nymgysylltu â grwpiau cymunedol lleol a thrigolion ac yn ymateb i'w sylwadau\ncreu cronfa gymunedol gwerth tua £2m ar gyfer prosiectau cymunedol dros oes y tyrbinau\nGadewch inni wybod eich syniadau ynglŷn â sut y gallem helpu i gefnogi'ch cymuned cysylltwch â ni


Cwrdd â'n Llysgenhadon: Jordan - Engage to Change\nHome » Cwrdd â’n Llysgenhadon: Jordan\nCwrdd ag Elsa, George, Jordan a Jonathan – ein llysgenhadon Engage to Change newydd! Yn dilyn proses gais a chyfweliad, cawsant eu penodi ym Mai 2018 a gwnaethant eu ymddangosiadau cyntaf fel llysgenhadon yn ein Gwobrau Blynyddol ym Mehefin. Mae pob un yn cymryd rhan neu wedi cymryd rhan yn y prosiect Engage to Change cyn ddod yn llysgenhadon. Dyma eu straeon yn eu geiriau eu hunain. Y tro yma, darllenwch stori Jordan.\nSymudais i Gymru o Essex yn Hydref 2015, roeddwn i eisiau swydd ond roedd gen i hunanhyder isel a dim profiad gwaith blaenorol. Fe ddes i’n ymwybodol o Engage to Change trwy grwp cymdeithasol wedi’i trefnu gan y Cymdeithas Genedlaethol Awtistig a wnes i gais i ymuno.\nDechreuais gyda Engage to Change yn Hydref 2016. Yn Ionawr 2017 cynigiwyd lleoliad gwaith i mi yn y SHARE Centre yng Nghasnewydd, a wnaeth arwain at gwaith cyflogedig mis yn hwyrach a bu’n para am un flwyddyn. Swydd weinyddol oedd hon lle ennillais llawer o brofiad a gwella fy hyder.\nYn fuan ar ôl i’r swydd orffen, fe ddes i’n ymwybodol o swydd fel Llysgennad Prosiect ar gyfer Engage to Change. Roeddwn i’n nerfus yn ymgeisio am y swydd yma oherwydd rwyf wedi profi siomedigaethau yn y gorffennol. Yn y diwedd darganfyddais y dewrder i wneud cais a cefais fy ngwahodd i gyfweliad. Roeddwn i’n bryderus iawn cyn y cyfweliad ac yn y diwedd nid oeddwn i’n gallu mynd. Gwnaeth Engage to Change addasiad i mi ac fe ddaethon nhw i fy nhŷ er mwyn hwyluso’r profiad. Cynhaliwyd y cyfweliad mewn siop goffi. Teimlais llawer yn fwy hyderus yn gwneud hyn.\nDywedwyd wrthyf yno ac yna bod gen i’r swydd ac roeddwn i wrth fy modd fel canlyniad. Fy rôl cyntaf fel llysgennad oedd i deithio i Ogledd Cymru ar gyfer seremoni wobrwyo. Roeddwn i bach yn nerfus i ddechrau gan oedd hi’n newydd i fi a doeddwn i ddim yn gwybod beth oeddwn i’n gwneud. Yn ystod y daith hon dysgais llawer am y gwaith ffantastig mae ein partneriaid wedi gwneud gyda’r prosiect yma a cwrddais pobl wych a ddangosodd angerdd ar gyfer y prosiect yma, boed yn hyfforddwyr gwaith neu’n aelodau o’r teulu ayyb. Gwnes i’r un peth yng Nghaerdydd rhai diwrnodau’n hwyrach. Teimlais yn fwy hyderus gan fy mod yn fwy cyfarwydd gyda’r ddinas, fy rôl fel llysgennad ac roeddwn i’n fwy hyderus yn cwrdd â phobl newydd. Cefais amser gwych ac fe fwynheais fy hun yng Ngogledd Cymru ac yng Nghaerdydd.\nNi alla i wneud hyn heb cefnogaeth ELITE ac yn arbennig Lewis Greenaway sydd wedi fy nghefnogi ers i mi ddechrau ar y prosiect. Hoffwn hefyd ddiolch i Pobl yn Gyntaf Cymru Gyfan am rhoi’r cyfle yma i mi ac rydw i’n teimlo’n falch i fod yn llysgennad.\nAr lefel personol mae’r prosiect wedi fy ngwneud llawer yn fwy hyderus mewn delio gyda phobl ac wedi rhoi’r profiad i mi i gobeithio cael swydd lawn amser yn y dyfodol agos.


Cadwraeth ac addysg - Prosiect Dyfrgwn - Prifysgol Caerdydd\nMae dyfrgwn yn rhywogaeth garismatig sy'n gallu cael eu defnyddio i yrru mentrau cadwraeth. Fodd bynnag, oherwydd eu natur ddi-ddal, mae'n anodd iawn eu monitro'n fyw.\nYn byw ar frig y gadwyn fwyd dyfrol, mae'r dyfrgi’n ddangosydd allweddol o iechyd systemau dyfrol.\nFfeithiau am ddyfrgwn\nY dyfrgi Ewrasiaidd:\nsydd â'r amrediad daearyddol ehangach o'r holl rywogaethau dyfrgi\nyw'r unig ddyfrgi sy'n frodorol i'r DU\ngallwch ddod o hyd iddo mewn cynefinoedd dŵr croyw ac arfordirol\nmae'n unig, yn ddi-ddal ac yn nosol yn bennaf\nmae'n bwydo ar bysgod yn bennaf, ond yn cymryd amrywiaeth eang o ysglyfaeth arall ee cimwch, anifeiliaid digynffon (llyffantod a brogaod), adar, anifeiliaid di-asgwrn-cefn a mamaliaid bach\nmae'n cael torllwythi o 1-3 cenau, sy'n cael eu geni ar unrhyw adeg o'r flwyddyn.\nDirywiad ac adferiad\nGwnaeth poblogaethau dyfrgwn ddirywio'n ddramatig yn y 1950au-70au a diflannu o'r rhan fwyaf o Loegr. Mae'n debyg bod y dirywiad yn gysylltiedig â defnyddio cemegau ymyrwyr endocrin (EDCs) Dechreuodd y boblogaeth adfer ar ôl i ddeddfwriaeth gyfyngu neu wahardd llawer o EDCs, yn ogystal â deddfwriaeth cadwraeth eraill a gwelliannau o ran ansawdd dŵr.\nAilgyflwynwyd dyfrgwn mewn rhai ardaloedd yn y 1980au a'r 1990au i helpu'r adferiad. Cafodd dyfrgwn a fagwyd yn gaeth eu rhyddhau am y tro olaf ym 1999. Yn achlysurol bydd dyfrgwn wedi'u hadsefydlu (ee ar ôl anaf) yn cael eu rhyddhau, ond yn anaml (4-5 y flwyddyn yn unig). Mae marwolaeth ar y ffyrdd, mynd yn sownd mewn rhwydi cylchau a thrapiau cimwch anghyfreithlon, a diraddio cynefin yn parhau i gael effaith negyddol ar boblogaeth dyfrgwn. Mae'r dyfrgi Ewrasiaidd yn parhau i gael ei gategoreiddio fel anifail 'dan ben bygythiad' ar restr goch yr Undeb Rhyngwladol dros Gadwraeth Natur o rywogaethau dan fygythiad.\nMae gwybodaeth am baramedrau demograffig sylfaenol (ee sawl dyfrgi sydd mewn ardal) yn rhan hanfodol o gadwraeth. Mae ymddygiad unig, di-ddal, nosol yn bennaf y dyfrgi Ewrasiaidd yn golygu ei bod yn anodd amcangyfrif paramedrau o'r fath.\nYmhlith dulliau monitro uniongyrchol mae trapio â chamera a dilyn trywydd â radio; ymhlith dulliau monitro anuniongyrchol mae arolygon trywydd, arolygon tail dyfrgwn a sgatoleg moleciwlaidd (dadansoddiad genetig o ddeunydd tail dyfrgwn). Mae arolygon tail dyfrgwn a thrywydd wedi cael ei ddefnyddio ers y 1970au mewn Arolygon Cenedlaethol i asesu cyfradd adferiad dyfrgwn.\nCadwraeth yn y maes\nMae mesurau cadwraeth ymarferol, fel adeiladu gwaliau artiffisial, yn cael eu defnyddio i wella cynefin dyfrgwn. I gael mwy o wybodaeth am sut i gymryd rhan mewn cadwraeth dyfrgwn yn eich ardal, cysylltwch â'ch Ymddiriedolaeth Bywyd Gwyllt lleol.\nMae gan ddyfrgwn Ewrasiaidd amddiffyniad cyfreithiol yn y deddfau a rheoliadau canlynol:\nAtodiad II Confensiwn Bern 1979\nAtodiad 2 a 4 Cyfarwyddeb Cynefinoedd yr UE\nDeddf Bywyd Gwyllt a Chefn Gwlad 1981 (diwygiwyd)\nRheoliadau Gwarchod Cynefinoedd a Rhywogaethau 2010 (yn cymryd lle Rheoliadau Cadwraeth (Cynefinoedd Naturiol ac ati) 1994)\nRhywogaeth â blaenoriaeth Cynllun Gweithredu Bioamrywiaeth (BAP) 1995\nAtodiad I y Confensiwn ar y Fasnach Ryngwladol mewn Rhywogaethau sydd mewn Perygl (CITES) 1997.\nMae ein tudalen Facebook yn cynnwys lluniau o'n digwyddiadau a gwybodaeth am gymryd rhan trwy wirfoddoli.\nBeth am gymryd rhan?


Lleihau’r defnydd o wrthfiotigau - Newyddion - Prifysgol Caerdydd\nYn ôl astudiaeth newydd gan ymchwilwyr o Brifysgol Caerdydd, Prifysgol Rhydychen a Choleg y Brenin, Llundain, gall prawf gwaed pigiad bys syml helpu i atal rhoi gwrthfiotigau diangen i bobl â chyflwr rhwystrol cronig yr ysgyfaint (COPD).\nGyda chyllid gan y Sefydliad Ymchwil Iechyd Cenedlaethol, dangosodd y tîm bod llai nag 20% o bobl yn defnyddio gwrthfiotigau ar gyfer achosion newydd o COPD o ganlyniad i ddefnyddio prawf gwaed pigiad bys CRP. Yn bwysicaf oll, ni chafodd y gostyngiad hwn mewn defnydd o wrthfiotigau effaith negyddol ar wellhad claf dros y pythefnos cyntaf ar ôl eu hymgynghoriad mewn meddygfa, nac ar eu lles neu ddefnydd o’r gwasanaethau gofal iechyd dros y chwe mis dilynol.\nGallai gostwng y defnydd o wrthfiotigau yn y modd hwn helpu i frwydro yn erbyn ymwrthedd i wrthfiotigau.\nMae dros filiwn o bobl yn dioddef o COPD yn y DU. Mae’n gyflwr ar yr ysgyfaint sy’n gysylltiedig ag ysmygu a llygryddion amgylcheddol eraill. Mae pobl sy’n byw gyda’r cyflwr yn aml yn profi’r cyflwr yn gwaethygu, neu achosion o’r cyflwr yn ailgychwyn, a phan fydd hyn yn digwydd, rhagnodir gwrthfiotigau i dri o bob pedwar claf. Fodd bynnag, nid heintiau bacteriol sy’n achosi dwy ran o dair o’r achosion hyn ac yn aml, nid yw gwrthfiotigau o fudd i’r claf.\nDywedodd Nick Francis, o Ysgol Meddygaeth Prifysgol Caerdydd: “Mae llywodraethau, comisiynwyr, clinigwyr a chleifion sy’n byw gyda COPD ar draws y byd yn mynd ati ar fyrder i chwilio am ffyrdd o’u helpu i wybod pryd mae hi’n ddiogel atal gwrthfiotigau a chanolbwyntio ar ddefnyddio triniaethau eraill er mwyn trin achosion o’r cyflwr.\n“Ystyrir bod y cleifion yn wynebu risg uchel os nad ydynt yn cael gwrthfiotigau. Ond, fe lwyddon ni i sicrhau gostyngiad yn y nifer sy’n defnyddio gwrthfiotigau, ac mae hyn tua dwywaith cymaint â’r hyn a gyflawnwyd gan ymyriadau stiwardiaeth gwrthficrobaidd, gan ddangos bod hyn yn ddull diogel.”\nMae’r prawf pigiad bys yn mesur protein C-adweithiol (CRP). Dynodwr llid yw hwn sy’n codi yn gyflym yn y gwaed mewn ymateb i heintiau difrifol. Yn ôl pob golwg, nid yw triniaeth wrthfiotig o lawer o fudd i bobl sydd ag achos o COPD sy’n gwaethygu ac sydd â lefel isel o CRP yn y gwaed.\nDywedodd yr Athro Chris Butler o Brifysgol Rhydychen: “Mae’r treial clinigol trylwyr hwn yn ymwneud yn uniongyrchol â’r ystyriaethau dybryd canlynol; cadw budd ein gwrthfiotigau presennol; potensial gofal haenedig a mwy personol; pwysigrwydd tystiolaeth gyd-destunol addas am brofion pwynt gofal wrth leihau defnydd diangen o wrthfiotigau, a; gwella ansawdd gofal ar gyfer pobl sydd â chyflwr cyffredin clefyd rhwystrol cronig yr ysgyfaint.\nCaiff y rhan fwyaf o wrthfiotigau eu rhagnodi mewn gofal meddygol sylfaenol, ac nid yw llawer o’r presgripsiynau hyn o fudd i gleifion: mae profion pwynt gofal yn cael eu hyrwyddo’n gadarn fel ateb allweddol ar gyfer targedu rhagnodi gwrthfiotigau’n well. Fodd bynnag, ychydig iawn o dreialon profion pwynt gofal sydd wedi’u cynnal i fesur yr ffaith ar ymddygiad clinigwyr, ymddygiad claf a deilliannau i gleifion. Pyliau gwael o glefyd cronig yr ysgyfaint sy’n gyfrifol am gyfran sylweddol o ddefnydd diangen o gwrthfiotigau, ond nid oes ateb da wedi’i ganfod hyd yma i’r broblem mewn triniaeth i gleifion allanol (pan ragnodir y rhan fwyaf o wrthfiotigau). Ein treial yw’r cyntaf o dan reolaeth biofarcwyr AECOPD mewn gofal i gleifion allanol, ac mae wedi dod o hyd i effaith a ddylai weddnewid arferion.\nYr Athro Chris Butler\nJonathan Bidmead a Margaret Barnard oedd cynrychiolwyr y cleifion a’r cyhoedd yn astudiaeth PACE, gan roi llais i gleifion â COPD: Dywedodd Jonathan Bidmead: “Mae angen i ni bwysleisio nid yn unig faint o bobl mae gwrthfiotigau’n eu gwella, ond hefyd bod nifer yn cael eu niweidio drwy ddefnyddio gwrthfiotigau yn ddiangen. Fel dioddefwr COPD, rwy’n ymwybodol bod gwrthfiotigau yn cael eu defnyddio fel mater o drefn os oes unrhyw arwydd bod y cyflwr yn gwaethygu: mae’r astudiaeth hon yn dangos y gall meddygon ddefnyddio prawf pigiad bys mewn ymgynghoriad i adnabod y sefyllfaoedd lle gall gwrthfiotigau achosi fwy o ddrwg na da. Gall hyn ein helpu i ganolbwyntio ar driniaethau eraill a allai fod yn fwy defnyddiol os bydd y cyflwr yn gwaethygu.”\nDywedodd yr Athro Hywel Williams, Cyfarwyddwr Rhaglen Asesu Technoleg Iechyd NIHR: “Mae hon yn astudiaeth hollbwysig sy’n cyflwyno tystiolaeth glir y gallai cynnal prawf gwaed syml mewn meddygfa ar bobl sy’n cael achosion dilynol o glefyd rhwystrol cronig yr ysgyfaint, olygu bod llai o wrthfiotigau’n cael eu rhagnodi yn ddiangen, a bod modd gwneud hynny heb effeithio ar eu gallu i wella. Bydd hyn yn ei dro yn helpu i fynd i’r afael â pheryglon ehangach iechyd byd-eang o ymwrthedd gwrthficrobaidd.\n“Mae NIHR wedi ymrwymo i gynnal ymchwil mewn meysydd iechyd sydd â’r angen mwyaf, fel ymwrthedd gwrthficrobaidd. Mae’r astudiaeth hon yn un o sawl un yr ydym wedi’i hariannu dros y blynyddoedd diwethaf yn y maes hollbwysig hwn, yn ein hymdrech barhaus i fynd i’r afael â’r bygythiad byd-eang.”\nMae’r gwaith ymchwil ‘C-reactive Protein Guided Antibiotic Prescribing for COPD Exacerbations’ wedi’i gyhoeddi yn New England Journal of Medicine.


Mae'r rhestr hon newyddion ar hyn o bryd gael ei hidlo gan Hamdden a diwylliant\nTair Baner Las wedi'u codi ym Mhorthcawl\nDydd Gwener 21 Mai 2021\nMae Baneri Glas wedi'u codi yn Rest Bay, Bae Treco a Marina Porthcawl ar ôl cyrraedd safonau uchel o lanweithdra ac ansawdd dŵr\nPorthcawl i gynnal llwybr ‘Snoopy’ Dogs Trust\nDydd Iau 20 Mai 2021\nSnoopy, partner poblogaidd Charlie Brown o’r stribed cartwn Peanuts, fydd prif atyniad Llwybr Bach Snoopy Dogs Trust sydd wedi’i gynllunio ar gyfer Porthcawl y flwyddyn nesaf\nGweddnewidiad i Lyfrgell Porthcawl\nDydd Mawrth 18 Mai 2021\nMae Llyfrgell Porthcawl wedi cael ei hailagor yn swyddogol gan Faer Bwrdeistref Sirol Pen-y-bont ar Ogwr, y Cynghorydd Ken Watts, yn dilyn adnewyddiad diweddar\nDatgelu gweithredwr trenau ffordd Porthcawl\nDydd Llun 17 Mai 2021\nMae Cyngor Bwrdeistref Sirol Pen-y-bont ar Ogwr wedi cadarnhau bod yr elusen a'r fenter gymdeithasol, Emmaus South Wales, wedi cael ei dewis fel gweithredwr atyniad trên ffordd newydd Porthcawl\nMeinciau newydd mewn man prydferth lleol\nMae wyth mainc newydd a rhai wedi'u hadnewyddu wedi'u gosod o amgylch Llyn Pwll y Waun ym Mhorthcawl gan dîm Mannau Gwyrdd Cyngor Bwrdeistref Sirol Pen-y-bont ar Ogwr\nLlywodraeth Cymru yn cadarnhau llacio rhai cyfyngiadau coronafeirws\nDydd Gwener 30 Ebrill 2021\nMae Llywodraeth Cymru wedi cadarnhau newidiadau i'r cyfyngiadau coronafeirws yng Nghymru a fydd yn caniatáu i gampfeydd a chanolfannau hamdden ailagor a dwy aelwyd i ffurfio swigen neilltuol.\nCanolfannau hamdden yn ailagor ddydd Llun 3 Mai\nBydd canolfannau hamdden sy'n cael eu rhedeg gan Halo ym mwrdeistref sirol Pen-y-bont ar Ogwr yn ail-agor yr wythnos nesaf wedi i Lywodraeth Cymru lacio rhagor o gyfyngiadau coronafeirws.\nCynnydd enfawr yn nifer y bobl sy'n defnyddio llwybrau troed lleol\nDydd Mawrth 27 Ebrill 2021\nMae dulliau cyfrif nifer yr ymwelwyr ar lwybrau troed ledled bwrdeistref sirol Pen-y-bont ar Ogwr wedi dangos bod teirgwaith cymaint o bobl yn defnyddio'r rhwydwaith hawliau tramwy lleol o'i gymharu â'r cyfnod cyn y pandemig, gyda rhai o'r llwybrau mwyaf poblogaidd yn gweld cynnydd o hyd at saith gwaith yn fwy.\nRecriwtio Stiwardiaid Croesawu Ymwelwyr\nA oes gennych chi amser, egni a brwdfrydedd? A ydych chi’n mwynhau bod tu allan, yn anadlu aer y môr ac yn siarad â phobl? Os felly, ac yr hoffech chi rannu eich brwdfrydedd dros yr ardal leol, gallech fod yn un o'r wynebau cyfeillgar sy’n croesawu ymwelwyr i Fwrdeistref Sirol Pen-y-bont ar Ogwr yr haf hwn.\nTynnu sylw at lwyddiannau gwasanaeth llyfrgell mewn adroddiad\nDydd Llun 26 Ebrill 2021\nMae asesiad ar lyfrgelloedd Bwrdeistref Sirol Pen-y-bont ar Ogwr gan Lywodraeth Cymru yn dweud fod y gwasanaeth wedi parhau i weithio'n dda, yn enwedig wrth ei gwneud hi'n haws i'r gymuned ddefnyddio'r gwasanaeth.


Sgwrsio Sumqayit. Sgwrsio am ddim gyda dieithryn ar hap yn syth o Sumqayit.\nCroeso i Chatroulette SumqayitCyswllt i berson aleatory unrhyw le yn y byd. Gyda Chatroulette Sumqayit gallwch ddewis rhwng yr opsiynau canlynol:- Sgwrs am ddim gyda phob math o bobl o Sumqayit. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Sumqayit:


EVANS, DANIEL SIMON (1921-1998), ysgolhaig Cymraeg | Y Bywgraffiadur Cymreig\nEVANS, DANIEL SIMON (1921-1998), ysgolhaig Cymraeg\nEnw: Daniel Simon Evans\nPriod: Frances Evans (née Evans)\nPlentyn: Dafydd Huw Evans\nRhiant: Sarah Jane Evans (née Lewis)\nRhiant: David [John?] Evans\nGalwedigaeth: ysgolhaig Cymraeg\nGanwyd D. Simon Evans ym Mroderi, Llanfynydd, Sir Gaerfyrddin, 29 Mai 1921. Ef oedd plentyn hynaf David Evans (bu farw 1948) a'i wraig Sarah Jane (ganwyd Lewis), ac yr oedd ganddo chwaer a brawd, sef yr Athro D. Ellis Evans. Bu teulu David Evans yn amlwg ym mywyd y gymuned yn Llanfynydd ac yn arbennig yn y capel Methodistaidd, Capel Banc y Spite, ers cenedlaethau a bu'r fro honno'n agos at galon Simon Evans gydol ei fywyd. Rhwystrwyd ei dad, yr hynaf o 12 o blant, rhag mynychu coleg gan ei amgylchiadau teuluol a threuliodd ei fywyd yn Llanfynydd yn swyddog trethi ac yn ysgrifennydd cangen leol Undeb yr Amaethwyr. Yr oedd ef yn ŵr gwirioneddol alluog a diwylliedig, yn draethodwr mewn cystadlaethau eisteddfodol ac yn cyson gyrraedd y brig yn yr arholiadau ysgrythurol enwadol, yn bregethwr lleyg, yn fardd, ac 'yn awchu am wybodaeth' yn ôl tystiolaeth edmygus ei fab.\nWedi derbyn ei addysg gynnar yn ysgol gynradd Llanfynydd, lle y bu'r prifathro, E. J. Thomas, 'yn gefn ac yn gaffaeliad mawr' iddo fel y cofnododd ymhen blynyddoedd, aeth Simon Evans i ysgol ramadeg Llandeilo ac oddi yno yn 1939, yn Ysgolor Mary Towyn Jones, i astudio'r clasuron a'r Gymraeg yng Ngholeg Prifysgol Abertawe. Ar y weinidogaeth yn Eglwys Bresbyteraidd Cymru yr oedd ei fryd. Pan oedd yn blentyn bach byddai'n 'chwarae cynnal oedfa' ar ei ben ei hun, ac wrth dyfu'n hŷn daeth bywyd capel ac ysgol Sul yn argyhoeddiad naturiol ynddo a derbyniwyd ef yn ymgeisydd am y weinidogaeth. Graddiodd mewn Groeg a Lladin yn 1942 ac yna gyda dosbarth cyntaf yn y Gymraeg yn 1943 wedi datblygu'n ieithydd hanesyddol a gramadegydd galluog dan hyfforddiant ei athro, Henry Lewis.\nEi faes ymchwil cyntaf oedd astudiaeth o gystrawennau rhai testunau rhyddiaith Cymraeg Modern Cynnar, sef iaith cyfnod y trawsnewid o Gymraeg Canol i Gymraeg Modern, maes nad oedd wedi cael fawr o sylw cyn hynny. Derbyniodd radd MA yn 1948 a chyhoeddwyd nifer o erthyglau ganddo ar y pwnc hwn a materion gramadeg hanesyddol eraill yn Bwletin y Bwrdd Gwybodau Celtaidd. Bu'n fyfyriwr yn y Coleg Diwinyddol Unedig yn Aberystwyth yn 1945 a graddio'n BD yn 1947 wedi magu hoffter neilltuol o Roeg a Hebraeg (bu'n ddarlithydd mygedol mewn Hebraeg yn Abertawe am gyfnod), a diddordeb yn hanes yr eglwys ac astudiaethau testunol beiblaidd yn fwy nag mewn athroniaeth a diwinyddiaeth fel y cyfryw. Bu Simon Evans yng Ngholeg Iesu Rhydychen yn 1947-48, yn un o efrydwyr cyntaf yr Athro Idris Foster a oedd wedi'i benodi i Gadair Gelteg Syr John Rhŷs y flwyddyn honno, a pharhau ei astudiaeth o gystrawennau'r frawddeg Gymraeg. Enillodd radd B.Litt (Rhydychen) yn 1952. Nid aeth ymlaen i gwblhau ei hyfforddiant gweinidogaethol er iddo fod yn bregethwr cynorthwyol am lawer blwyddyn, ond dychwelodd yn ddarlithydd cynorthwyol i Adran y Gymraeg yn Abertawe yn 1948 pan benodwyd Melville Richards i swydd prif ddarlithydd Astudiaethau Celtaidd ym Mhrifysgol Lerpwl.\nBu Simon Evans yn Abertawe nes ei benodi yn Athro'r Gymraeg yn Ngholeg Prifysgol Dulyn i ddilyn J. Lloyd-Jones yn 1956. Yn 1962 dychwelodd i Gymru yn ddarlithydd yn y Gymraeg yng Ngholeg Prifysgol Dewi Sant, Portsmouth, gan symud i Brifysgol Lerpwl yn 1966 yn bennaeth yr Adran Astudiaethau Celtaidd yno, wedi ymadawiad Melville Richards i Goleg Prifysgol Gogledd Cymru, Bangor, yn 1965. Yn 1974 penodwyd Simon Evans yn Athro'r Gymraeg yng Ngholeg Prifysgol Dewi Sant, swydd a statws newydd yn dilyn yr ailstrwythuro pan ddaeth y coleg yn un o golegau cyfansoddol Prifysgol Cymru. Yr oedd wedi ennill profiad helaeth mewn mwy nag un sefydliad academaidd a bu'n bennaeth nifer o adrannau gwahanol iawn i'w gilydd. Gweithiodd yn ddygn i ddatblygu'r adran Gymraeg yn Portsmouth yn uned ysgolheigaidd gref ac ymdaflodd hefyd i fywyd gweinyddol y coleg, yn gefn i fwy nag un prifathro. Bu'n ddirprwy-brifathro o 1982 hyd 1988 ac enwyd un o neuaddau preswyl y myfyrwyr ar ei ôl. Bu'n ysgrifennydd adran iaith a llên Bwrdd Gwybodau Celtaidd Prifysgol Cymru, dyfarnwyd Gwobr Goffa Vernam Hull iddo ddwywaith, a thraddododd Ddarlith Goffa G. J. Williams, 'Llafar a llyfr yn yr hen gyfnod', yn 1980 (cyhoeddwyd y ddarlith yn 1982). Yn Llanbedr-Pont-Steffan hefyd, yn 1987, y daeth i gyswllt â Gwasg Edwin Mellen (Queenstown, Ontario, a Lewiston, Efrog Newydd) a sicrhaodd fod y wasg honno'n cyhoeddi Cyfres Astudiaethau Academaidd Cymreig. Ymddeolodd Simon Evans yn 1988 ond parhaodd yn Gyfarwyddwr y ganolfan ymchwil yr oedd wedi cynorthwyo i'w sefydlu.\nGramadeg a chystrawen rhyddiaith Gymraeg oedd prif ddiddordeb Simon Evans a chyhoeddodd nifer o erthyglau pwysig yn y prif gylchgronau Celtaidd nid yn unig ar y Gymraeg ond y Gernyweg yn ogystal. Yr oedd ei Gramadeg Cymraeg Canol (1951 a throeon wedyn, argraffiad newydd Saesneg, Grammar of Middle Welsh, 1970 ac ar ôl hynny) yn arloesol, yn gynnig cyntaf ar ddisgrifio'n drylwyr arferion Cymraeg Canol yn nhermau gramadeg heddiw. Mae'r ddwy gyfrol yn dal yn eu gwerth a heb eu disodli. Golygodd Fuchedd Dewi, yn Gymraeg yn 1959, a golygiad newydd diwygiedig a helaethach yn Saesneg o lawysgrif arall yn 1986. Yn sgil y diddordeb hwn ym mucheddau'r saint aeth ati i gasglu ynghyd ac ailgyhoeddi pamffledi G. H. Doble, Lives of the Welsh Saints (1971) gyda rhagymadrodd newydd. Magodd ddiddordeb nid yn unig yn y bucheddau (ceir nifer o astudiaethau ganddo) ond mewn llenyddiaeth grefyddol Gymraeg Canol yn fwy cyffredinol hefyd. Ymddangosodd Medieval Religious Literature yn y gyfres Writers of Wales yn 1986. Maes arall y cyfrannodd yn helaeth iddo oedd y chwedlau Cymraeg Canol, 'Culhwch ac Olwen' yn arbennig. Paratoes olygiad o'r chwedl gyda Rachel Bromwich yn 1988, sydd yn tynnu ar waith anorffen Idris Foster; y mae'r golygiad Saesneg yn 1992 yn arddangos mwy o elfennau myfyrdod gwreiddiol y ddau olygydd. Cyfrol arall sy'n dangos trylwyredd a manylder ymchwil Simon Evans yw ei olygiad Historia Gruffud vab Kenan (1977) sy'n rhoi testun golygedig o'r fuchedd hon ond yn manylu hefyd ar y cynnwys, ei hanesyddiaeth a'i gysylltiau llenyddol nes bod hwn yn gyfraniad i'r astudiaeth o hanes Cymru lawn gymaint ag i hanes llenyddiaeth. Cafwyd cyfieithiad Saesneg o'r testun gyda rhagymadrodd yn 1990, A medieval prince of Wales. Nodweddir holl waith Simon Evans gan fanylder trylwyr a digymrodedd, a pharhaodd i gyhoeddi erthyglau golau ac adolygiadau nid yn unig ar destunau Cymraeg Canol ond hefyd ar agweddau eraill ar iaith a llenyddiaeth Gymraeg, megis y Gododdin a'r cynfeirdd, iaith a dylanwad y Beibl, emynwyr Cymraeg, Morgan Rhys yn arbennig (ymddangosodd ei gasgliad o Emynau Morgan Rhys o Wasg Gregynog yn 2001 ar ôl ei farw) ac ar hynt y Gernyweg a'r Wyddeleg; y mae rhestr o'i gyhoeddiadau hyd at 1988 yn Ysgrifau Beirniadol XVI (1990). Dyfarnwyd gradd D.Litt iddo gan Brifysgol Cymru yn 1979.\nGŵr rhadlon, llawn hiwmor (brathog ar adegau) a chwmnïwr diddan oedd Simon Evans ond yr oedd ganddo feddwl llym, tafod ffraeth (amwys) a dawn feirniadol graff ac yr oedd yn gallu cyflwyno dadl yn effeithlon, ac yn fynych yn llwyddiannus, mewn pwyllgor fel y disgrifiwyd gan y Prifathro Brian Morris mewn ysgrif gynnes a dadlennol. Ei lyfr olaf oedd O Fanc y Spite: atgofion am Gapel y Methodistiaid yn Llanfynydd, a'r Fro (1996), cyfrol 337 tudalen. Mae trylwyredd yr ymchwil yn dangos parch yr awdur at ei bwnc, sef hanes y cylch a'r capel, ond yn fwy arbennig mae'n arwydd o bwysigrwydd y diwylliant ymneilltuol a Chalfinaidd y cafodd ei fagu ynddo i'w werthoedd ef ei hun, fel yr oedd bob amser yn barod iawn i gydnabod.\nBu farw D. Simon Evans yng Nghaerfyrddin 4 Mawrth 1998. Bu farw ei wraig Frances (Evans, o Lanedi) o'i flaen. Bu iddynt un mab, Dafydd, sydd yntau'n ysgolhaig Cymraeg praff.\nYsgrifau teyrnged gan J. E. Caerwyn Williams a Brian Morris, Ysgrifau Beirniadol, XVI (1990), 9-11, 13-21, gyda ffotograff\nYsgrifau coffa yn Y Traethodydd, Hydref 1998, 203-4, Barn, Ebrill 1998, 40, Journal of Welsh Religious History, 6 (1998), 60-1, The Independent 18 Ebrill 1998, Y Goleuad 10 Ebrill 1998\nD. Simon Evans, O Fanc y Spite: atgofion am Gapel y Methodistiaid yn Llanfynydd, a'r Fro (1996), yn cynnwys peth hanes teuluol a hunangofiannol\nErthygl Wicipedia: Daniel Simon Evans\nDyddiad cyhoeddi: 2015-07-08\nRoberts, B. F., (2015). EVANS, DANIEL SIMON (1921-1998), ysgolhaig Cymraeg. Y Bywgraffiadur Cymreig. Adferwyd 20 Hyd 2021, o https://bywgraffiadur.cymru/article/c10-EVAN-SIM-1921


Marwolaeth cofrestru | Cyngor Bwrdeistref Sirol Rhondda Cynon Taf\nMae modd cyhoeddi copïau ardystiedig (Tystysgrifau Marwolaeth) adeg cofrestru. Y pris ydy £11.00 fesul tystysgrif.\nYn ystod y drefn gofrestru, mae modd ichi ofyn i’r cofrestrydd am gopïau ardystiedig (Tystysgrifau Marwolaeth). Y gost ydy £11.00 fesul tystysgrif.\nMae’r wifren gymorth ar agor dydd Llun i ddydd Gwener, rhwng 9.00am a 5.00pm, ac eithrio gwyliau’r banc. Fel arall, mae rhagor o fanylion i’w cael ar wefan Gwasanaeth y Llysoedd. Mae rhagor o fanylion am Drethi Etifeddiant i’w cael ar wefan Cyllid y Wlad (Saesneg yn unig). |. Mae rhagor o fanylion am Drethi Etifeddiant i’w cael ar wefan | (Saesneg yn unig).\nMae’r gofrestr yn Ddogfen Gyfreithiol, ac felly, mae hi’n holl bwysig bod yr wybodaeth sydd i’w chofnodi’n gywir. ac felly, mae hi’n holl bwysig bod yr wybodaeth sydd i’w chofnodi’n gywir.\nAc felly, mae gofyn eich bod chi’n gwirio’r wybodaeth sydd i’w chynnwys yn ofalus, cyn bwrw’ch llofnod. , cyn bwrw’ch llofnod.\nI drefnu apwyntiad yn un o’n swyddfeydd, ffoniwch ni ar: (01443) 494024\nHolidaur (Saesneg yn unig)\nTell us once - Informing us of a death\nCemetery locations and opening hours


HAFAN AROS GWESTAI GWESTY CITRUS\nMae’r gwesty hwn, sydd newydd gael ei adnewyddu, yn cynnig dewis o blith 81 o ystafelloedd sy’n ddelfrydol i deithwyr busnes, gwyliau hamddenol a theuluoedd.\nMewn lleoliad delfrydol yng nghanol Caerdydd gyferbyn ag Arena Motorpoint a Chanolfan Siopa Dewi Sant, mae Gwesty Citrus o fewn pellter cerdded i Ardal y Caffis, atyniadau twristiaeth lleol a busnesau.\nMae’r gwesty gwych hwn yng nghanol dinas Caerdydd yn berffaith i’r rhai sy’n chwilio am lety rhad ychydig yn wahanol – gwerth da am arian ac yn ffasiynol ar yr un pryd. Mae gan yr holl ystafelloedd gwely sgrîn deledu wastad, defnydd o fand eang a Wi-Fi, cyfleusterau te a choffi am ddim, gwelyau anferth, golygfeydd o’r ddinas a gallech gael eich ystafell erbyn 2.00pm os ydych yn ei chadw’n uniongyrchol â’r gwesty.\nMae’r dderbynfa ar agor 24 awr ynghyd â bar sy’n gwerthu byrbrydau a lluniaeth ysgafn. Codir tâl am barcio a chaiff llefydd eu cynnig ar sail y cyntaf i’r felin. Nid yw’r gwesty’n cynnig system aerdymheru, ond mae ffan ar gael ym mhob ystafell wely ac mae rhai ychwanegol ar gael ar gais. A chroesawir anifeiliaid anwes!\nRhodfa Bute, Caerdydd CF10 2FE